«эл-класико». 33-тур. 23 апрель. соат 23:45\nХамес Родригес (86)\nЛионель Месси (33, 90+2)\nИван Ракитич (73)\n90+3' Ўйин тугади! "Реал" - "Барселона" 2:3! Каталония суперклуби Испания чемпионати пешқадамига айланмоқда!\n90+2' ГОООООООООООЛ! Лионель Месссссиииии! 2:3! Серхи Роберто майдоннинг ўзига тегишли қисмида "Реал"нинг 3 футболчисини алдаб ўтиб, ўз жамоасига катта устунликни яратди. Альба чап қанотдан етказган узатмани Месси дарвозага жойлаб қўйди!\n90' Иккинчи бўлимга атиги 2 дақиқа қўшиб берилди\n89' ВУУУУУҲ! Тер Штеген "Барса"ни қутқармоқда! Асенсионинг хавфли зарбасини қайтарди\n87' Вууууукҳ! "Реал" яна бир хавфли ҳужум ташкил қилди. Хамеснинг зарбасини Тер Штеген эгаллади\n86' ГОООООООЛ! Хамес Родригес, 2:2! Марсело чап қанотдан жарима майдончасига узатма берди. Ҳимоячилардан қоқиб кетган Хамес яқин масофадан дарвозани ишғол қилди!\n84' Хамес олис масофадан зарба берди. Тер Штеген тўпни эгаллади\n83' Вуууууҳ! Месси жарима майдончаси ташқарисидан кучли зарба берди. Навас қайтарди\n82' "Реал"да ўзгариш: Бензема ўрнига Хамес Родригес туширилди\n81' Матео Ковачич огоҳлантириш олди. Мессини ортдан йиқитди\n80' ВУУУУУУУҲ! Андре Гомеш чап қанотдан узатма берди. Пике эса Наваснинг олдида тўпни қабул қилиб, зарба берди. Кейлор қутқармоқда!!!\n78' Рамос майдонни тарк этаркан, ҳакамга қарсак чалди. Бу эса 3та ўйинга дисквалификация деганидир\n77' Серхио Рамосга қизил карточка! Тўғридан-тўғри! У Мессининг оёғига тажовузкор ташланди. Лео сакраб қолиб, жароҳатдан қутулиб қолди\n77' Тўпни мадридликлар назорат қилишмоқда. "Барса" тўла ҳимояда\n75' Вуууҳ! Офсайдда турган Бензема тўпни Роналдуга тўхтатиб берди. Криштиану 17 метрдан аниқ зарба берди. Тер Штеген тўпни эгаллади\n74' "Реал" бурчак тўпини ўйинга киритди. Пике бош билан қайтарди\n73' ГОООООООООЛ! Иван Ракитич, 1:2! Хорватиялик футболчи жарима майдончаси ташқарисидан чап оёқда аниқ зарба бериб, "Реал" дарвозасини ишғол қилди!\n72' ВУУУУУУҲ! Асенсио ўнг қанотда жарима майдончасига кирди ва хавфли зарба йўллади! Тер Штеген қутқармоқда\n70' "Барса"да дастлабки ўзгариш: Алькасер ўрнига Андре Гомеш тушди\n70' "Реал" мажбурий ўзгаришга қўл урмоқда. Каземиро ўрнига Ковачич тушди\n68' ВУУУУУУУҲ! Иньестадан суперузатма! Суарес дарвозабон майдончаси бурчагидан бирга-бир вазиятда зарба берди! Навас қутқармоқда!\n67' ВУУУУУУУҲ! ЭҲҲҲҲҲҲҲ, Роналдууууу! Бенземанинг узатмасидан кейин Асенсио ўнг қанотдан жарима майдончасига кирди ва чап қанотдан ёрдамга келган Криштиануга пас берди. Роналду бўш дарвозани ишғол қила олмади. Тўп юқорига кўтарилиб кетди\n66' Вуууҳ! Асенсионинг узатмасидан кейин Роналду қайчи услубида зарба беришга уринди. Уриниш муваффақиятли чиқмади\n66' Меҳмонлар тўп билан кўпроқ муомалада бўлишмоқда\n64' Бурчакдан етказилган узатмани Суарес бош билан қайтарди\n63' Мезбонлар тўпни эгаллаб, қарши ҳужум ташкил қилишди. Карвахаль жарима майдончасига кирди, аммо тўпни йўқотди\n63' Асенсио офсайдга чиқиб кетди\n60' Карвахаль ўнг қанотдан узатма берди. Тер Штеген тўпни эгаллаб олди\n59' ВУУУУУУҲ! Навас яна "Реал"ни голдан қутқармоқда! Бурчакдан етказилган узатмага Пике бош билан зарба берди. Кейлордан ажойиб сэйв!\n58' Вуууууҳ! Меҳмонлар майдон марказида тўпни олиб қўйди ва ўта хавфли ҳужум ташкил қилди. Месси Суаресни бирга бир вазиятга чиқарди, аммо Луис тўпни ўзидан узоқлаштириб юборди. Навас тўпни эгаллади\n57' Месси жарима зарбасини йўллади. Ноаниқ\n56' ВУУУУУУУҲ! Альбанинг узатмасидан кейин Алькасер дарвозабон билан юзма-юз ҳолатда қолди. 10 метрлардан зарба берди. Навас қайтарди!\n53' ВУУУУУУУҲ! Марсело чап қанотдан дарвозабон майдончасига узатма берди. Бензема 5 метрлардан бош билан зарба берди. Тер Штеген оёғи билан тўпни қайтариб қолди! Суперсэйв!\n49' "Реал" кетма-кет иккинчи марта бурчак тўпини ўйинга киритди. Мезбонлар вазиятдан фойдалана олишмади\n48' Вуууууҳ! Марселоинг узатмасидан кейин Тер Штеген бурчакка кираётган тўпни майдон ташқарисига чиқариб юборди!\n47' Вуууууҳ! Пике "Барса"ни қутқармоқда! Асенсио ўнг қанотдан катта тезликда олдинга ўтди ва давроза олдига узатма берди. Пике тўпни майдон ташқарисига чиқариб юборди\n46' Иккинич бўлимга старт берилди. ДАвом этамиз\n' Биринчи бўлим статистикаси.\nТўп назорати: 40% — 60%;\nЗарбалар: 9 — 7;\nАниқ зарбалар: 6 — 1;\nНоаниқ зарбалар: 3 — 5;\nТўсилган зарбалар: 0 — 1\nЖарима зарбалари: 3 — 9\nБурчак тўплари: 1 — 1\nОфсайдлар: 4 — 1\nСэйвлар: 0 — 5\nФоллар: 5 — 3\n45+3' Биринчи бўлим якунланди. Ҳисоб ҳозирча "Реал" - "Барселона" 1:1. Танаффус\n45+3' ВУУУУУУҲ! Навас тўпни қайтара олмади. Месси яқин масофадан бўш дарвозани ишғол қила омлади!\n45+2' "Барса" хавфли ҳужум уюштирди. Альбанинг узатмасидан кейин Начо хавфни бартараф этди. Бурчак тўпи\n45+1' Каземиро бугун хавфли ўйнамоқда. Мессининг оёғини босди ва Леони тўхтатди. У иккинчи сариғини олиши мумкин кейинчалик\n43' Вууууууҳ! "Барселона" хавфли ҳужум ташкил қилди. Мессининг узатмасидан кейин Суарес олдинга қочди ва жарима майдончасига узатма берди. Альба кўнгилдагидек зарба бера олмади\n41' Вуууууууҳ! Месси рақиб дарвозасини яна бир марта ишғол қилишига бир бахя қолди! У жарима майдончасига чизиғи устидан зарба берди. Тўп устун ёнидан ўтиб кетди. Бурчак тўпи белгиланиши керак эди, аммо Эрнандес буни пайқамай қолди\n39' "Реал"да ўзгариш: Бэйл ўрнига Асенсио тушди\n39' Умтити огоҳлантирилди. Майдон марказида Роналдуни йиқитди\n37' Бэйл майдонда ўтирибди. Жароҳати безовта қилиб қолди шекилли\n36' Вуууууҳ! Модрич олис масофадан чап оёқда кучли зарба берди! Тер Штегендан ажойиб сэйв!\n35' Тони Кроос тўпни кутилмаганда рақибга совға қилди. Суарес имкониятдан фойдалана олмади\n33' ГООООООООЛ! Лионель Месси, 1:1! "Барселона" ўз услубида қисқа паслар орқали комбинация ташкил қилди ва Лео жарима майдончасига кириб келиб, ҳисобни тенглаштирди!\n28' ГООООООООЛ! Каземиро, 1:0! Бурчакдан етказилган узатмани Тер Штеген мушт билан уриб юборди. Марсело тўпни дарвозабон майдончасига етказиди. Рамоснинг оёқ билан зарбасидан кейин тўп устунга тегиб, нариги томонга кетди. Каземиро бўш дарвозани ишғол қилди!\n28' Ўйиндаги биринчи бурчак тўпи 28-дақиқага келиб юзага келди. "Реал" ўйинга киритади\n26' Роналду ва Бензема рақибнинг 2 ҳимоячисига нисбатан чиқиб боришди. Аммо Роберто Каримдан тўпни олиб қўйди\n25' Альбанинг узатмасидан кейин Пако чап қанотдан олдинга қочди, аммо Карвахаль ундан тўпни олиб қўйди\n24' Вуууҳ! Марселонинг узатмасидан кейин Роналду жарима майдончаси ташқарисида тўпни эгаллади ва чап оёқда зарба берди. Анча ноаниқ\n22' Вуууууҳ! Бэйл! Олис масофадан етказилган узатмани Гарет деярли бирга бир вазиятда жарима майдончаси чизиғи устидан зарба берди. "Барса" посбони тўпни эгаллади\n21' Мессининг оғзи қонамоқда. Ўйин вазиятда Марселонинг тирсаги Леонинг юзига тегиб кетди\n20' Вууууууҳ! Роналду чап қанотдан жарима майдончасига кирди ва зарба берди! Тер Штеген зарбани қайтарди. Умтити тўпнги вақзиятдан узоқлаштирди\n18' Вууууҳ! "Реал" қарши ҳужум ташкил қилди. Бенземанинг зарбаси кучсиз чиқди. Тер Штеген тўпга эга чиқди\n17' Вууууҳ! Месси "Реал"нинг ярим таркибини алдаб ўтиб, жарима майдончасига яқинлашди ва Ракитич томону затма берди. Иван тўпга бироз ета олмади\n15' "Барса" тўпни узоқ вақт назорат қилди ҳамда Пике олдинги чизиққа узатма берди. Суарес тўпга ета олмади\n14' Бэйл офсайдда қолди\n13' Вууууҳ! Бэйл қўпол хатога йўл қўйишига сал қолди. У дарвозабонга узатма берди, аммо тўпни Суарес эгаллаб олишига бир бахя қолди\n12' Каземиро сариқ карточка олди. Месси уни 2 марта алдаб ўтди. Бунга чидолмаган Каземиро аргентиналик футболчини ортдан тепиб йиқитди\n11' ВУУУУУҲ! "Барселона"нинг хавфли ҳужуми! Суарес жарима майдончаси ташқарисидан кучли зарба берди. Тўп устун ёнидан ўтиб кетди!\n10' Иньеста олис масофадан чап оёқда зарба берди. Ҳимоячи тўпни қайтарди\n7' Бэйл офсайдда қолди. Дарвоқе, у бугун чап қанотдан ўйнамоқда. Ронладу эса ўнгда\n7' Суарес офсайдда қолди. Альба унга узатма берганди\n6' Вуууууҳ! Криштиану! Жарима майдончаси ташқарисидан аниқ зарба берди! Тер Штеген тўпни эгаллади!\n5' Илк дақиқаларда устунлик "Мадрид" томонида\n4' Модрич етказган узатмани Бензема майдонда олиб қола олмади\n2' Вуууууҳ! Ўйин қайноқ бошланди! Олис масофадан етказилган тўпни Карвахаль ўнг қанотдан жарима майдончасига етказди. Роналдуга тўпга етди ва Умтити Криштианунинг оёғига тепиб юборди. Португалиялик футболчи йиқилди, аммо ҳакам пенальти белгилашга жазм этмади\n1' Класико бошланди! Тўпни ўйинга "Реал" футболчилари киритиб беришди\n' Ўйин бошланишига 6 дақиқа қолмоқда\n' Неймарнинг "класико"да иштирок этиши бугунги кунгача сўроқ остида турганди. "Барселона" таваккал қилишни истамади ва Неймарни қайдномага киритмади. "Реал" эса Бэйлни бошланғич таркибда туширмоқда\n' "Сантьяго Бернабеу" стадиони. "Реал" ўз майдонида "Барселона"ни қабул қилмоқда! Учрашув 23:45да бошланади\n' Ассалому алайкум, қадрли футбол мухлислари! Эл-класико бошланишига кам вақт қолмоқда!


Худбинликдан сақланайлик - Fitrat.uz\nБош саҳифа / Мақолалар / Худбинликдан сақланайлик\nSentabr 18, 2018\tХудбинликдан сақланайликda fikr bildirishni o'chirish 123 Кўришлар\nАлҳамдулиллаҳ, юртимизда диний-маърифий ислоҳотларда янги ўзгаришлар рўй берди. Республикамиз вилоятларида қуръон, ҳадис, фиқҳ мактаблари, илмий-тадқиқот марказлари очилди. Қуръон мусобақалари, ҳадис илми бўйича кўрик-танловлар ўтказилди. Ойнаи жаҳон орқали диний-маърифий мавзуда кўрсатувлар йўлга қўйилди. Зеро, бундан мақсад халқимизга ислом дини маънавий етукликни, маърифатни, бошқа динларга нисбатан бағрикенгликни, сабр-тоқат, шукроналикни тарғиб этувчи дин эканлигини тушунтиришдан иборатдир. Бу менинг диний эркинлигим экан дея ўзи хоҳлаган ишни қилиб юриш дегани эмас.\nИслом оламида мўмин-мусулмонлар доимо раҳбарлари бошчилигида, уламолар иштирокида қарорлар қабул қилганлар. Ҳар ким дин номидан ўз билганини қилавермаган. Ўзбошимчалик оқибатида ўтган йилларда не-не оилалар бошига тушган мусибатларни эсга олайлик. Экстремистик оқимга мансуб кимсалар қилмишлари билан ота-оналарини ҳам юзларини ерга қаратдилар, алам-изтиробга солдилар.\nИлмсизлигимиз, тажрибасизлигимиз дин душманларининг орамизга нифоқ, ихтилоф, парокандалик солиш учун тинмай уюштираётган фитна-найрангларига эътиборсизлигимиздир. Бизлар намоз ўқияпмиз, рўза тутяпмиз, Ҳажга бориб келяпмиз. Аммо Исломнинг асл моҳиятига кириб боролмаяпмиз, динимизнинг бағрикенглик талабларини тушуна олмаяпмиз.\nДинимиз худбинликни, кеккайиш ва манмансирашни қаттиқ қоралайди. Чунки бу иллатлар Аллоҳ ёқтирмайдиган мутакаббирликка олиб боргани учун мусулмонлар булардан қайтарилган. Аллоҳ таоло бандаларини Ўз ҳузурида ҳамиша хокисор, итоатли, қуллик қилган ҳолда кўришни истайди. Худбин кимсада эса буларнинг акси бўлади.\nХудбинлик инсоннинг ўз “мен”ига тобе бўлишидир. Инсон ўз нафсини, хою ҳавасини, истакларини жиловламаса, у худбиндир, худбинлик тўрига илингандир. Худбинликнинг асл маъноси ҳар ишда, ҳар бир ҳаракатда “Ўзим бўлай”, “Менинг айтганим бўлсин” қабилида фикр юритиш ва шунга интилишдир.\nХудбинликнинг яна бир номи “манмансираш”, “кеккайиш”, ўзини бошқалардан устун кўриш. Худбинлик Аллоҳ суймайдиган кибр деган чоҳ томонга судрайди, охири ҳалок қилади.\nХудбин одамдан яхшилик, меҳр-оқибат, одамгарчилик, инсоф кутиш мушкул иш. У ҳақли кишиларнинг риоясини қилиб ўтирмайди, барча воситаларини ишга солиб, ўз мақсадига эришади. У чет эллик манфаатпарастлардан озгина чўтал олиш учун юртимизга ғаразли мафкураларнинг, бузуқ эътиқодларнинг киришига дарвозани ланг очиб беради. У охири пул ёки амал илинжида Ватанини, иймон-эътиқодини, халқини сотишдан ҳам ор қилмайдиган бўлиб қолади.\nЎзидан илмда пешқадам бўлганлар билан холис маслаҳат қилиш ўрнига уларга душманлик қилишга ўтади, ҳатто жиддий зарар келтириш пайидан бўлади. Худбин киши ҳатто ота-онаси ва хотинию фарзандларидан ҳам яхшилигини, ёрдамини, меҳрини қизғанади. Хулласи, худбин киши одамларга фойда келтириш ҳақида мутлақо бош қотиргиси келмайди. Чунки у худбин, манмансираган, кеккайган, унинг нафси, шайтони, хою ҳаваси одамлардан ўзини устун кўришга, уларни менсимасликка тинмай тарғиб этиб туради.\nХудбинлик оқибатида катта-катта хайрли ишлар амалга ошмай қолади. Худбиннинг касридан давлатларга, жамиятларга, халқларга жиддий зарарлар етади.\nХудбин бўлмаслик учун одамлар билан муносабатда жуда эътиборли бўлиш лозим. Бошқаларнинг айбини улар олдида ҳам, ортидан ҳам гапирилмайди.\nХудбинлик дардига мубтало бўлган одам ўзининг фикри билан кеккаяди ва унга қойил қолади. У насиҳат этувчининг насиҳатига қулоқ солмайди. У нажот деб эътиқод этган нарсани қандай қилиб тарк этади? Бу дарднинг умумий муолажаси шуки, бу дард соҳиби ўз фикрини доимо танқид-тафтиш этиши, фикрига ғурурланмаслиги лозим. Бунга у илм аҳли ила маслаҳат қилиш ва уларнинг илмларидан кўп тажриба ҳосил қилиш орқали етишади.\nХудбинлик, манмансираш мусулмонлар қайтарилган зарарли иллатлардандир. Унинг зарарини барча инсонлар ҳар қадамда, ҳар лаҳзада ўз тажрибаларида кўришади. Мусулмонмиз, шу боис ҳам худбинлик, манмансираш хасталигидан тезроқ қутулишимиз, бу иллатлардан узоқроқ юришимиз лозим.\nБекобод шаҳар “Исломобод” жоме масжиди\nАввалги 14.09.2018 й. Тежамкор бўлган муҳтожлик кўрмас\nКейинги Олтин куз – савобли ишлар фасли


Коррупция тараққиёт кушандаси! | "Адолат" СДП\nКоррупция тараққиёт кушандаси!\nҲозирда жадал ислоҳотлар билан ривожланаётган юртимизнинг барқарорлик билан тараққий этишида айрим жабҳаларда “Коррупция” иллати қаршилик кўрсатиб келмоқда. Шу боисдан хам коррупцияга қарши курашиш барча юрдошларимиз учун долзарб муаммо бўлиб қолмоқда.\nКоррупция – сиёсат ва давлат бошқаруви соҳасидаги ижтимоий хавфли ҳодиса, давлат функцияларини бажариш ваколатига эга бўлган ёки уларга тенглаштирилган шаxсларнинг ноқонуний тарзда моддий ва бошқа бойликлар, имтиёзларни олишда ўз мақоми ва у билан боғлиқ имкониятлардан фойдаланиши, шунингдек, бу бойлик ва имтиёзларни жисмоний ёки юридик шахслар қонунга хилоф равишда эгаллашига имкон беришидир. Коррупция ва порахўрлик давлатни ич-ичидан емириши жаҳондаги баъзи давлатлар тажрибасидан яхши маълум. Агарда коррупцияга қарши ўз вақтида курашилмаса, жамиятда ижтимоий тенгсизликни юзага келтиради. Аҳолини, халқни олиб борилаётган ислоҳотларга бўлган ишончини йўқ қилади ҳамда жамиятда мавжуд ижтимоий муносабатларда адолатсизликни вужудга келтиради. Энг ёмони, аҳоли ўртасида турли хил норозиликларни келтириб чиқариши мумкин.\nЎзбекистон “Адолат” СДП ташаббуси билан Асака туманида ташкил этилган “Коррупцияни илдизигача қуритамиз!” шиори остида ўтказилган митингдан кўзланган мақсад ҳам бу иллатга қарши жамиятимизнинг барча фаол аъзоларини бирлаштириш орқали курашиш, қонунчиликка киритилиши зарур бўлган ўзгартиришлар ва амалий натижаларга эришишдир.


Alibaba ва Tencent топ-менежерлари Хитой давлат амалдорларига пора берганликда гумон қилиниб ҳибсга олиндилар\n21:55 / 10.07.2015\nХитойнинг энг йирик интернет-компанияларидан бири Tencent Holdings Ltd нинг бир неча нафар юқори лавозимли ходимлари ва Alibaba нинг рақамли кўнгилочар электрон тижорат йўналиши директори Патрик Лю Хитой ҳуқуқ-тартибот муассасалари томонидан давлат амалдорларига пора берганликда айбланиб ҳибсга олиндилар.\nАйбловлар Лю нинг Tencent Video бошқармасининг раҳбари сифатида ишлаган аввалги иш жойи билан боғлиқ бўлмоқда. Лю ушбу лавозимии 2013 йилда тарк этган. Tencent видеохизмати Хитой бозоридаги энг йирик видеозхизматга айланди. Хизмат хориж телешоу ва серилларини намойиш қилади ва ўзининг шахсий видеоконтентини ҳам ишлаб чиқаради.\nУшбу ҳибсга олишлар Хитой раҳбари Си Цзиньпиннинг катта миқёсдаги коррупцияга қарши тадбири давомида амалга оширилган.


Эмлашга бефарқ бўлмайлик | "Адолат" СДП\nКоронавирус пандемияси ҳаддан ташқари авж олиб, бутун дунёдаги инсонлар ҳаётига хавф сола бошлаганига бир ярим йилдан ошди. Қанчадан-қанча одамлар оғир дардга йўлиқиб, узоқ муддат азоб чекдилар. Миллионлаб инсонларнинг ёстиғи қуриди. Бу ҳолат ҳар биримизни ташвишлантиради, албатта.\nЎтган давр мобайнида жаҳондаги турли мамлакатларнинг олимлари беморларни даволаш йўлларини ишлаб чиқиш билан бирга вирус тарқалишининг олдини олишга кўмаклашадиган малҳам – вакцина яратиш устида ҳам иш олиб бордилар. Улар белгиланган тартибда синовлардан ўтказилиб, фойдаланила бошланди ҳам. Мутахассислар ўз вақтида эмланиш организмда иммунитетни кучайтириши, бу эса вирусга қарши курашда ҳал қилувчи аҳамиятга эга эканлигини қайта-қайта таъкидламоқдалар.\nЎзбекистондан ҳам аҳолини вакцина олиши учун барча шарт-шароитлар яратилгани диққатга сазовордир. Бу жараён билан боғлиқ барча харажатларни давлат ўз зиммасига олган. Ҳолбуки, кўп мамлакатларда эмланиш учун пул тўлашга тўғри келади.\nШу ўринда савол туғилади: халқимиз тақдим этилган имкониятлардан етарли даражада фойдаланмоқдами? Агар статистик маълумотларга мурожаат қилсак, бунга ижобий жавоб бериш қийин. Оқибатда касаллик тарқалиш суръатлари пасаймаяпти. Чунки мутахассислар ибораси билан айтганда, одамларда жамоавий иммунитет таъминлангани йўқ. Бу кўрсаткич 18 ёшдан катталарнинг камида 60-70 фоизи эмлангандан кейингина юзага келади.\nДемак, аҳоли ўртасида эмлаш жараёнларини тезлаштиришга қаратилган кенг тушунтириш олиб бориш талаб этилмоқда. Шундан келиб чиқиб, биз бу жараёнга партиямиз фаолларини жалб этишга қарор қилдик. Ҳар бир туманда маҳаллий “Адолат” СДП кенгашлари раислари раҳбарлигида тарғибот гуруҳларини ташкил этдик. Вилоятдаги барча маҳалла фуқаролар йиғинларида бу ишга қизғин киришилди.\nПартиядошларимиз тарғибот таъсирчанлигини ошириш учун ўзлари ҳам вакцина олишда фаоллик кўрсатмоқдалар. “Адолат” СДП вилоят Кенгаши бош мутахассиси Дилшода Турғунова биринчи бўлиб эмланди. Бошқа ходимлар ҳам ундан намуна олдилар. Бу ишга депутатларимиз, БПТ раислари, бошқа фаолларимиз ҳам қўшилдилар.\nҚисқаси, коронавирус пандемиясига қарши курашнинг муваффақияти ҳозир кўп жиҳатдан айнан унга қарши эмланишга боғлиқ бўлиб қолди. Шундай экан, ҳар биримиз бу ҳақида оилада, маҳаллада, меҳнат жамоалари ва таълим муассасаларида тарғибот олиб боришимиз даркор. Биз айнан мазкур йўлдан боришга қарор қилдик.


Ҳозирги кунда жамиятимизда турли хил расм-русмлар қаердадир кенг, қаердадир тор доираларда тарқалди. Улардан бири тўёнадир. Бу ҳам хозирга кунда расмиятчиликка айланган.Тўёна аслида шариъатимизда берилган ҳадя қаторига киради. Лекин, хозирги кунга келиб, уни ҳадя деб номлагандан кўра “Қарз” деб аташга лойиқ бўлиб қолди. Чунки, уни деб бергувчининг исми, ўша нарсанинг нималиги, миқдорининг қанчалигини ёзиб қўядиган журнал тутиладиган бўлди.\nБерувчилар бирор тўй ёки маросим қилсалар ундан тўёна олганлар журналига қараб “Бизга нима берган эди, шунга қараб биз ҳам беришимиз шарт” дейдиган бўлишди. Баъзи жойларда “олди”нинг “берди”си қилинмаса, ўртага совуқчилик тушишига сабаб бўладиган хафагарчиликлар юзага келди. Бундай тўёна совғани шариъатимизда ҳадя деб бўлмайди. Балки бунинг ҳукми қарздир. Гоҳида берувчилар берганидан ортиқроғини ҳам умид қиладилар ва “Бизга ҳам шундай ёки ҳеч бўлмаса яхшироғини қилиб келади” деб умид қиладилар. Шу умид билан берилган тўёна Аллоҳ таъолонинг каломида келган :\n“وَمَا آتَيْتُم مِّن رِّبًا لِّيَرْبُوَ فِي أَمْوَالِ النَّاسِ فَلَا يَرْبُو عِندَ اللَّهِ وَمَا آتَيْتُم مِّن زَكَاةٍ تُرِيدُونَ وَجْهَ اللَّهِ فَأُوْلَئِكَ هُمُ الْمُضْعِفُونَ\nдаги судхўрлик сарасига кириб қолади. Бундан келиб чиқадики, тўй ёки маросим қилган киши тўёна ёки совға берувчилардан қарздор бўлиб қолишлигига шак шубҳа йўқ. Чунки, барча қариндош-уруғлар, яқинларидан бирортасининг тўйини эшитса “Унга фалон нарса беришимиз бор” деб қўйишади. Бундай ҳолатда тўй қилган одам бир неча кишидан қарздорга айланиб қолиб, мабодо тўёна берганлар тўй ёки маросим қилмаса ёки ўша олган одам вафот қилса зиммасида қарз билан вафот этган бўлади. Бундай бўлса ўша одам вафотидан олдин фарзандларига ўша олган тўёналарини тўлашликни васият қилиши керак бўлади. Шунинг учун, бирор киши ҳадя бераётган вақтида, дилида олувчининг хурсандчилигига шерик бўлиш, силаи раҳм, Аллоҳ таъолонинг розилиги, ҳадянинг савобини ирода қилиб бериши керак. “Бизга ҳам бир кун қилиб келадида” деган фикрни ёки риёни мақсад қилмаслиги керак.\nБерувчи қайси биридан бўлиб қолганлигини қаердан билади?\nБерувчи ҳадясидан мурод, Аллоҳ таъолонинг розилиги ёки эваз қасд қилганлигини билишнинг йўли, ҳадя берувчи ҳадя олувчидан раҳмат айтишини кутса ёки “Бизнинг хонадонда ҳам бирор йиғин бўлса бизга ҳам қилиб келади” деган умиди бўлса, мабодо шундай олиб келмаса “Бизга хеч нарса бермади ёки кам берди” деса, беришда, Аллоҳ таъолонинг розилиги эмас, балки эваз қасд қилинган бўлади. Агар ҳадя берганидан кейин раҳмат кутмаса, ҳаёлида “Бизга ҳам қилиб келадида” деган гап бўлмаса, “Аллоҳ таъоло бизни ҳам берувчиларда қилиб қўйибди, шунинг шукри, қариндош-уруғчиликнинг хурсандчилиги” деса, ундан бирор нарсани қайтишини кутмаса, бу Аллоҳ таъолонинг розилиги учун берилганлигининг аломатидир. Бундай ҳадяда берувчига ҳам олувчига ҳам барака бор.\nУмидвор бўлган ҳадяда барака йўқдир\nҲадисларда : Бир киши кимдандир ҳадя умид қилса, унга мунтазир бўлса ундай ҳадяда барака бўлмаслигини айтилган. Шунингдек агар Аллоҳ таъоло бирор бандасининг қалбига муҳаббат солиб ҳадя берса, олувчи ундан кутмаган бўлса, бундай ҳадяда барака бўлишлиги ҳам айтилган.\nБир улуғ зотнинг воқеаси\nАллоҳнинг дўстларидан бўлган бир дарвеш бўлар эди. Одатда Аллоҳ таъоло Ўзининг дўстларини қаттиқ имтиҳон қилади. Росулуллоҳ соллаллоҳу алайҳи васаллам “أشد الناس بلاءًا لأنبياء ، ثم الا” яъни, “Имтиҳоннинг энг қаттиғи пайғамбарларга, сўнг уларга яқинларга бўлади” – деганлар. Имом Бухорийнинг ҳаётларидан, Умар ибни Ҳафс Уштур айтадилар : имом Бухорий Басра машойихларидан ҳадис илмини олиш учун Басрага келди. Бир неча кун ўтгач имом Бухорий дарсга қатнашмадилар. У киши бир кун келмадилар, икки кун келмадилар, шериклари “У киши бундай қилиш мумкин эмас. Бемор ёки бирор ҳодиса бўлган бўлса керак” деб турар жойларига боришди. Маълум бўлишича имом Бухорийнинг бир қатор кийимлари бўлиб, ювилаверганидан авратни ёпишга кифоя қилмайдиган бўлиб қолган экан. Шунинг учун дарсга бора олмаётган эканлар. Шериклари кийим топиб ўзлари билан олиб кетишди.\nЮқоридаги дарвешга ҳам Аллоҳ таъолонинг имтиҳони бўлиб, йўқчилик бошига тушди. Ваъаз қилиш мобайнида ҳоли ночор, овози паст ҳолатда эди. Шогирдларидан бири ҳолатни тушиниб, мажлисдан туриб кетди. Мажлис тугагач шогирди қўлида таом кўтариб келди, дарвеш таомни кўргач бир оз ўйланиб қолди ва “Қайтариб олиб кетавер қабул қилмайман” деди. Мурид шайхни комил инсон эканлиги, қабул қилмаслиги беҳикмат эмас, такаллуф ҳам эмас деб ўйлаб таомни қайтариб олиб кетди. Бироз муддат ўтгач яна қайтариб олиб келди, шайх қабул қилиб танаввул қилди. Шунда шогирд ҳайрон бўлиб турганида шайх “Сен ҳолимни кўриб туриб кетганингда нега турганингни билдим ва таом келтиришинга умидвор бўлдим. Тоамни келтирганингда Росулуллоҳ соллаллоҳу алайҳи васалламнинг “Умидвор бўлинган ҳадяда барака йўқ” деган ҳадисларини ўйлаб, уни рад қилдим. Сен қайтиб кетгач ўша умидим узилди. Кейинги олиб келганингда ўша умид бўлмаганлиги учун қабул қилдим. Шунинг учун тамаъ, умидворлик, риёлардан бири бўлса ҳадянинг баракасини ўчиради - деган экан.\n4 йил аввал 3864 fiqh.uz\nЯқинлик пайтида маний тўкилмаса\n4 йил аввал 7706 Шайх Муҳаммад Содиқ Муҳаммад Юсуф\n4 йил аввал 5167 Алоуддин Хофий\n4 йил аввал 4720 fiqh.uz\n4 йил аввал 14345 fiqh.uz\n4 йил аввал | 110066\n4 йил аввал | 52383\n4 йил аввал | 46428


Ўзбекистонлик дзюдочилар жамоавий дастурда МДҲ ўйинларининг чемпионига айланишди - Халқ сўзи\nЎзбекистонлик дзюдочилар жамоавий дастурда МДҲ ўйинларининг чемпионига айланишди\n22:35 10 Сентябр 2021 Спорт\nҚозон шаҳрида бўлиб ўтаётган илк МДҲ ўйинларининг навбатдаги куни ортда қолди. Аҳамиятлиси, бу кун биз учун дзюдочиларимизнинг ажойиб ғалабаси билан ёдимизда қолди. Регламентга кўра, ушбу кун дастурида дзюдочиларимиз жамоавий йўналишда ғолиблик учун баҳс олиб боришди.\nВакилларимиз мусобақани тўғридан тўғри ярим финалдан бошлашди. Ушбу босқичдаёқ уларга жиддий рақиб – мезбон полвонлари тўқнаш келди. Қувонарлиси, бу жуфтликда ҳамюртларимиз 5:2 ҳисобида устун келиб, финал йўлланмасини қўлга киритдилар. Олтин медаль учун кечган баҳсда эса Озарбайжон термаси 5:3 ҳисобида таслим этилди. Бу ҳақда МОҚ хабар берди.\nШу тариқа, дзюдочиларимиз жамоавий йўналишдаги ғалабалари билан делегациямизга 22-олтинни тақдим қилишди. Шунингдек, ҳисобимизда 29 та кумуш ва 30 та бронза медаллари ҳам мавжуд.


ЎзА - Ўзбекистонда милтиқ неча пул туради?\nЎзбекистонда милтиқ неча пул туради?\n13.01.2018 22:24 Чоп этиш версияси\nХоразм вилояти Ҳазорасп туманида яшовчи Мақсудбек Жабборов (исм-шарифи ўзгартирилган) бир неча кун давомида таниш-билишларига ўзида 2 ов қуроли ва ўқ-дорилар борлиги, шуларни харидори чиқиб қолса, сотмоқчи экани тўғрисида гапириб юрди.\nАйрим дўстлари мамлакатимизда қурол-яроғ сотиш ва сотиб олиш қонуний тартибга солинганини, уни ҳар қандай шахсга сотиш мумкин эмаслигини, бунинг учун жиноий жавобгарлик белгилангани тўғрисида тушунтиришга ҳаракат қилди. Аммо нафс қутқуси 25 ёшли йигитчани қонунни бузишга ундади.\nУ уйидаги ов қуроллари ва ўқ-дориларни 650 минг сўмга сотаётганида ҳуқуқни муҳофаза қилувчи идоралар ходимлари томонидан қўлга олинди.\nМазкур ҳолат юзасидан Ўзбекистон Республикаси Жиноят кодексининг 248-моддаси 3-қисми билан жиноят иши қўзғатилиб, дастлабки тергов ҳаракатлари олиб борилмоқда.


ЯНГИ ТУҒИЛГАН ЧАҚАЛОҚ НЕГА САРҒАЯДИ? - 9 Декабря 2014 - BEPUL MP3 KO'CHIRISH, VIDEO KLIP, FOTO SURATLAR, YANGI\nПятница, 2022-05-27, 8:01 AM\nГлавная / Bosh sahifa » 2014 » Декабрь » 9 » ЯНГИ ТУҒИЛГАН ЧАҚАЛОҚ НЕГА САРҒАЯДИ?\nМана узоқ кутилган онлар етиб келиб, янги меҳмонни қўлга олдингиз. Шифокор айтишича, фарзандингиз соғлом. Аммо эртаси куниёқ унинг териси сарғая бошлади. Сариқлик бутун баданига тарқалди. Лекин хавотирга ўрин йўқ. Бу чақалоқлик даврида учраб турадиган ҳолат. Шу тариқа фарзандингиз янги шароитга мослашаяпти. Лекин айрим ҳолларда гўдакдаги сариқлик бир қатор касалликларнинг белгиси сифатида онани сергаклантириши зарур. Бундай пайтда қандай йўл тутиш керак? Бу ҳақда неонатолог Умида АЗИМОВА батафсил маълумот беради.\nБУ ТАБИИЙ ҲОЛМИ?\nКичкинтой она қорнида эканлигида кислородни йўлдош орқали олган. Туғилгач, ҳомила кислороди ҳаводаги кислород билан алмашинди. Эски қон таначалари парчаланишга улгурмай, бола жигарида билирубин номли модда сифатида йиғилади. Айнан шу модда бола терисини сариқ рангга бўяйди.\nБилирубин қонда кўпайгани сайин боланинг бош териси, бўйни, кўкрак ва қорин соҳасидаги тери сарғайиб боради. Сариқликни аниқлаш учун:\n*боланинг пешона терисига кўрсаткич бармоқ билан енгил босилади. Агар босган жой қизармай, сариқлик сақланса, албатта, шифокорга хабар берилади.\n* сариқлик қўл ва оёқ кафтларига тарқалиши хавфли.\nАгар бола муддатига етиб туғилиб, тана вазни меъёрида бўлса, теридаги сариқлик илк ҳафтанинг охирларидаёқ ўз-ўзидан ўтиб кетади. Бу табиий (физиологик) сариқлик ҳисобланади. Аммо соғлом, тана вазни меъёрида туғилган, кун сайин вазн қўшиб борса-да, сариқлик 2 ҳафтадан кейин ҳам йўқолмаса, албатта, болалар шифокорига мурожаат этиш керак. Муддатдан илгари туғилган болаларда сариқлик 12-14 кунлик бўлгунича давом этиши мумкин. Негаки, уларнинг жигари тўла етилмагани сабаб, билирубинни организмдан чиқаришга бироз ожиз. Борди-ю, улардаги сариқлик 3 ҳафтадан ортиқ сақланса, шу билан бирга бола инжиқ, эмишдан бош тортса, бу ҳақда албатта, болалар шифокорини хабардор қилиш лозим.\nАслида, янги туғилган чақалоқларнинг ҳар 10 тадан 5-6 тасида сариқлик кузатилади. Қолганларида эса бу жараён меъёрда кечиб, бола рангига урмайди.\nБола сарғайишининг яна бир сабабларига:\n*онанинг тўғри эмизишни билмагани сабаб, боланинг оч қолиши,\n*кам эмгани сабаб, ичи қотиши кабилар киради.\nАйнан шунинг учун чақалоқ туғилиши биланоқ унга кўкрак тутилади. Тез-тез эмизиш боланинг жигари, ичакларининг фаол ишлашига ва ортиқча билирубинни тезроқ организмдан чиқаришига хизмат қилади. Қарабсиз-ки, 3-4 кун ичида боладаги сариқлик ўз-ўзидан йўқолади.\nОНАНИНГ ЎЗИ АЙБДОР?\nБаъзан боладаги сариқликка она сути сабаб бўлади. Гап шундаки, туғруқдан кейин айрим аёлларнинг сутида бола терисини сарғайтирувчи модда топилади. Лекин шунда ҳам болани она сутидан айириш нотўғри. Шифокор билан маслаҳатлашган ҳолда, эмизишда давом этилаверади, фақат она-бола тегишли даво чораларидан ўтиши керак.\nСАРИҚЛИК КАСАЛЛИК БЕЛГИСИ БЎЛСА...\nАйрим ҳолларда чақалоқдаги сариқлик айрим касалликларнинг белгиси бўлиши мумкин. У ҳолда гап патологик сариқлик ҳақида кетмоқда. Унинг сабаблари турлича:\n*она-бола қонининг бир-бирига тўғри келмаслиги. Мисол учун, онанинг қони I-чи, болада эса II-чи, камдан-кам ҳолатларда III-чи гуруҳ бўлиши мумкин. Ёки онанинг резус-фактори манфий, болада эса мусбат бўлиб қолиши мумкин. Ана шунда чақалоқнинг ранги кескин сарғайиб кетади. У эмишдан бош тортади, беҳол ва инжиқ бўлиб қолади.\n*туғруқнинг шиддатли кечиши ҳам боладаги сариқликка сабаб бўлиши мумкин.\n* онасида қандли диабет кузатилган чақалоқларда патологик сариқлик кузатилади.\n*чақалоқлардаги сариқлик боланинг бирон касаллик билан туғилишига ишора бўлиши мумкин. Мисол учун, жигар етарлича ривожланмаган бўлиб, ўз вазифаларини етарлича бажармайди. Бунда гап ирсий йўл билан ўтган сариқ касали ҳақида кетмоқда.\n*Баъзан болада ўт йўллари ўтмаслиги кузатилади. Бу ҳам ота-онани сергаклантириши лозим.\n* Юқумли касалликлар ҳам гўдак терисини сарғайтиради. Патологик сариқлик борган сайин кучайиши, баъзан бир ойгача сақланиши ёки йўқолиб яна пайдо бўлиши билан кечади. Боланинг пешобининг ранги тўқлашади, ахлати эса аксинча оч тус олади.\nАввало, шифокор кўрсатмаларига қулоқ тутамиз. Чунки тўғри ташҳисни фақат у қўя олади. Оддий (физиологик) сариқлик махсус даволанишни талаб қилмайди. Айтилганидек, болани тез-тез, керак бўлса, уйғотиб эмизиш лозим.\nБу даврда чақалоқ учун ҳаво ванналари фойдали. Эрталабки соат 10-11 гача ҳар куни 3-5 дақиқага устини очиб, каравотчани дераза ёнига сурилади. Деразадан тушиб турувчи ёруғлик нурлари бола териси учун шифобахш бўлиб, сариқликнинг йўқолишига хизмат қилади.\nБоладаги сариқлик меъёрдан ошадиган бўлса, шифокорлар фотодаволаш йўли билан бу муаммони ҳал қилишади. Бунда кичкинтойингиз махсус ойнабанд бўлимга солиниб, кўзлари ҳимояловчи ниқоб билан тўсилади. Даволовчи чироқлар ёқилиб, ўзидан ёқимли иссиқлик таратувчи муҳитда бола маза қилиб ухлайди, шу билан бирга терисидаги ортиқча сариқликдан халос бўлади. Махсус фоточироқлардан таралаётган ультрабинафша нурлар бола организмидаги билирубинни парчалаб, пешоб ва нажас орқали чиқишини тезлаштиради.\nБелгиланган чоралардан кейин ҳам сариқлик кетмаса, қайта текширув ўтказилади. Сариқлик гемолитик касаллик (она-боланинг қони бир-бирига тўғри келмаслиги) билан боғлиқ бўлса, қон алмаштириш чоралари қўлланади. Оғир ҳолларда чақалоқни махсус стационарга ўтказилади.Айниқса, сариқлик анча кеч (7-8 кунлигида, баъзан эса 14 кунлигида) аниқланса, бунинг сабабини аниқлаш шарт. Чунки бунда сариқлик боланинг бош миясига тарқалиш хавфи бор. Бунга қарши жиддий чоралар кўрилади, қон зардоби, қувватловчи эритмалар юборилиб, болада аниқланган асосий касаллик белгилари билан курашилади. Сариқлик юқумли касалликлар белгиси бўлса, даволашда вирус-бактерияларга қарши, ўт ҳайдовчи, жигарни тозаловчи дори воситалар қўлланади.\nБўлажак она саломатлигига жиддий эътибор бериши, ҳомиладорлик пайтида юқумли касалликлардан сақланиши, мавжуд сурункали касалликларни ўз вақтида даволаши муҳим. Сариқликни енгиш учун ҳазми оғир маҳсулотлардан парҳез қилиб, юмшоқ бўтқалар, суюқ таомлар истеъмол қилиш, кўпроқ суюқлик ичиш мақсадга мувофиқ. Ёдингизда бўлсин, чақалоқлардаги сариқлик касаллик эмас, лекин бирон жиддий касаллик белгиси бўлмаслиги учун бу ҳолатга бепарво бўлмаслик жуда муҳим.\nКатегория: Foydali maslahatlar / Полезны советы | Просмотров: 2162 | Добавил: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


АҚШ Конгрессининг Вакиллар палатаси Эронга қўшимча санкциялар қўллаш тўғрисидаги қонун лойиҳасини қабул қилди.\n08 май 2021, Тошкент вақти: 13:11\n“Бизнинг курашимиз Эрон режими таҳдидига ва ҳаракатларига қаршидир. Эрон режими иттифоқчимиз Исроил ва бутун жаҳонга таҳдид қилмоқда. Курашимизни давом эттиришимиз шарт”, - деди конгрессмен Жейн Ҳарман.\nСанкциялар, асосан, Эроннинг энергетика соҳасига сармоя киритган халқаро компанияларга қарши қаратилган. Шунингдек, қонунда АҚШ ҳукуматига Эрон ислом инқилоби посбонлари корпусини террор ташкилотлари рўйхатига киритиш таклифи ҳам бор.


Судан Ямандаги қўшинларини олиб чиқишни бошлади | Azon.uz - Ахборот-таҳлилий портал\nСудан Ямандаги қўшинларини олиб чиқишни бошлади\n570 09:00 31.10.2019\nСудан Суверен кенгаши (бошқарув органи) раиси ўринбосари Муҳаммад Ҳамдан Дагалонинг маълум қилишича, мазкур мамлакатнинг Ямандаги қўшинларини олиб чиқиш жараёни бошланди. Бу ҳақда Al Mayadeen телеканали хабар бермоқда.\nДагало суданлик аскарларни Ямандан олиб чиқиш кераклиги, акс ҳолда мамлакат обрўсига жиддий путур етиши ҳақида олдин ҳам бир неча бор айтган эди.\nЯманда 2014 йилдан бери ҳукумат кучлари ва исёнчи ҳусийларнинг “АнсарАллоҳ” ҳаракати ўртасида тўқнашувлар кечмоқда. 2015 йилда Саудия Арабистони бошчилигидаги халқаро коалиция Судан ҳукуматига ёрдам беришга киришди. Коалицияга Баҳрайн, Қатар, Кувайт, БАА, Миср, Иордания, Марокаш, Покистон ва Судан ҳам қўшилган.\nСуданда японлар қурган “Ибн Сино” номли шифохона бор\n1036 09:00 02.06.2020\nЛиван Исроилга ноқонуний равишда киришга уринган беш суданликни ҳибсга олди\n470 20:00 30.05.2020\nСуданда бош вазирнинг истеъфоси талаб қилинди\n225 09:30 10.04.2020\nСудан: мудофаа вазирини ким ўлдирди?\n699 20:15 02.04.2020\nЭфиопия янги тўғонни сувга тўлдирмоқчи: Миср ва Судан хавотирда\n949 16:30 02.04.2020\nСудан “қора рўйхат”дан чиқарилиши мумкин\n303 07:30 10.03.2020


Сенаторлар 2019 йилги Давлат бюджетини қабул қилдилар ва 17 та қонунни маъқулладилар | NORMA.UZ\n2018 йил 13 декабрь куни Тошкентда Сенатнинг ўн еттинчи ялпи мажлиси иш бошлади.\nМажлис Ўзбекистон Республикасининг 2019 йилги Давлат бюджети, давлат мақсадли жамғармаларининг бюджетлари ҳамда солиқ ва бюджет сиёсатининг асосий йўналишлари тўғрисидаги масалани кўриб чиқишдан бошланди.\n2019 йилда Давлат бюджети даромадлари 102,6 трлн. сўм миқдорида прогноз қилинмоқда, яъни 2018 йилга нисбатан 38% ўсади. Бунда Давлат бюджети харажатларининг умумий суммаси 107,1 трлн. сўмни ташкил этади, бу эса жорий йилга нисбатан 36,4%га кўпроқдир.\nБунда ижтимоий соҳага Давлат бюджетидан сарфланадиган харажатлар 57,8 трлн. сўмдан ортиқни ёки барча харажатларнинг 54 фоизини ташкил этади (2018 йилга нисбатан ўсиш – 34,4%). Бунда таълимга сарфланадиган харажатлар жорий йилга нисбатан 25,5%га ошади ва 28,4 трлн. сўмни ёки барча харажатларнинг 49%ини ташкил этади. Соғлиқни сақлашга сарфланадиган харажатлар 2018 йилга нисбатан 30,5%га ошади ва 12,1 трлн. сўмни ёки барча харажатларнинг 11,3%ини ташкил этади. Ижтимоий нафақалар, кам таъминланган оилаларга моддий ёрдам ва компенсациялар тўлаш учун сарфланадиган харажатлар 5,2 трлн. сўмни ташкил этади, бу эса 2018 йилга нисбатан 61,8%га кўпроқдир.\n“Обод қишлоқ” ва “Обод маҳалла” давлат дастурлари доирасида молиялаштиришнинг барча манбалари ҳисобидан 478 та аҳоли пунктида яшаш шароитларини яхшилашга 6,3 трлн. сўм йўналтирилади. 2019 йилда Давлат бюджети тақчиллиги ЯИМга нисбатан 1,1% миқдорида бўлиши прогноз қилинмоқда.\nКелгуси йилги Давлат бюджетида бюджет соҳаси ходимлари меҳнатига ҳақ тўлаш тизимини такомиллаштириш масалаларига ҳам алоҳида эътибор қаратилди. Кейинги йилда иш ҳақи, пенсиялар, ижтимоий тўловлар ва стипендияларни ҳар ярим йилда аввалги йилдаги инфляция даражасидан паст бўлмаган миқдорда ошириш таклиф этилди. 2019 йил 1 январдан бошлаб ижтимоий нафақалар миқдорларини мутлақ суммада белгилаш назарда тутилмоқда.\nМамлакатимизнинг бош молиявий ҳужжатида Давлат бюджетини режалаштириш ва ижро этишни такомиллаштириш, бюджетлараро муносабатларни янада ривожлантириш ва мустаҳкамлаш, маҳаллий давлат ҳокимияти органларининг ҳудудлар солиқ салоҳиятини кенгайтиришдан, бюджет тизими турли даражадаги бюджетларининг молиявий оқимларини бирлаштиришдан манфаатдорлигини ошириш бўйича аниқ тадбирлар белгиланган. Режалаштирилган ислоҳотларнинг амалга оширилиши миллий иқтисодиётнинг барқарорлигини, давлат ўз вазифаларини муваффақиятли бажаришини ва мамлакатнинг изчил ривожланишини таъминлайди. Муҳокама якунлари бўйича Олий Мажлис Сенатининг Ўзбекистон Республикасининг 2019 йилги Давлат бюджети, давлат мақсадли жамғармаларининг бюджетлари ҳамда солиқ ва бюджет сиёсатининг асосий йўналишлари тўғрисидаги қарори қабул қилинди.\n“Солиқ ва бюджет сиёсатининг 2019 йилги асосий йўналишлари қабул қилинганлиги муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонун (батафсил бу ерда ва бу ерда қаранг);\n“Ўзбекистон Республикасининг халқаро шартномалари тўғрисида”ги Қонун (батафсил бу ерда ва бу ерда қаранг);\n“Ўзбекистон Республикасининг Консуллик уставини тасдиқлаш тўғрисида”ги Қонун (батафсил қаранг);\n“Жабрланувчиларни, гувоҳларни ва жиноят процессининг бошқа иштирокчиларини ҳимоя қилиш тўғрисида”ги Қонун (лойиҳанинг мазмуни – бу ерда);\n“Уруғчилик тўғрисида”ги Қонун (қонун лойиҳаси тўғрисидаги ахборотга қаранг);\n“Ўзбекистон Республикаси Давлат божхона хизмати органлари ходимлари кунини белгилаш тўғрисида”ги Қонун (26 январь куни нишонланади, таҳр.);\n“Ўзбекистон Республикаси геология соҳаси ходимлари кунини белгилаш тўғрисида”ги Қонун (апрель ойининг биринчи якшанбаси, таҳр.);\n“Ўзбекистон Республикасининг айрим қонун ҳужжатларига жамоат тартибини таъминлаш механизмларини такомиллаштиришга қаратилган ўзгартиш ва қўшимчалар киритиш тўғрисида”ги Қонун (биз илгари у ҳақда батафсил ёзган эдик);\n“Баъзи давлат органларининг фаолияти такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонун, 17 та қонун ва 6 та кодексга ўзгартиш ва қўшимчалар киритишни назарда тутади, улар Қонун давлат органлари ўз олдига қўйилган вазифаларни бажариши учун янада қулай шарт-шароит яратишга, улар фаолияти устидан жамоатчилик назорати механизмини такомиллаштиришга қаратилган;\n“Судларда давлат божини ундириш механизмлари такомиллаштирилиши муносабати билан Ўзбекистон Республикасининг Солиқ кодексига ўзгартиш ва қўшимчалар киритиш тўғрисида”ги Қонун (батафсил қаранг);\n“Иқтисодий жиноятларга ва оммавий қирғин қуролини тарқатишни молиялаштиришга қарши курашиш механизмлари такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонун (қонун лойиҳасининг мазмуни – бу ерда);\n“Қишлоқ хўжалигида экин майдонларидан самарали фойдаланиш механизми такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонун (биз у ҳақда бу ерда ёзганмиз);\n“Фонограмма тайёрловчиларнинг манфаатларини уларнинг фонограммалари ноқонуний такрорланишидан муҳофаза қилиш тўғрисидаги Конвенцияга (Женева, 1971 йил 29 октябрь) Ўзбекистон Республикасининг қўшилиши тўғрисида”ги Қонун;\n“Бутунжаҳон интеллектуал мулк ташкилотининг муаллифлик ҳуқуқи бўйича шартномасига (Женева, 1996 йил 20 декабрь) Ўзбекистон Республикасининг қўшилиши тўғрисида”ги Қонун;\n“Бутунжаҳон интеллектуал мулк ташкилотининг ижролар ва фонограммалар бўйича шартномасига (Женева, 1996 йил 20 декабрь) Ўзбекистон Республикасининг қўшилиши тўғрисида”ги Қонун;\n“Ўзбекистон Республикаси билан Тожикистон Республикаси ўртасида стратегик шериклик тўғрисидаги Шартномани (Тошкент, 2018 йил 17 август) ратификация қилиш ҳақида”ги Қонун;\n“Шанхай ҳамкорлик ташкилотига аъзо давлатлар томонидан қўшма аксилтеррор ўқув машғулотларини ташкил этиш ва ўтказиш тартиби тўғрисидаги Битимни (Душанбе, 2008 йил 28 август) ратификация қилиш ҳақида”ги Қонунни кўриб чиқдилар ва маъқулладилар.


“Отамнинг руҳи икки марта асраб қолди”\nДобавлено: 15.03.2017, 16:16\n“Машинанинг олд ойнасини синдириб, учиб чиқиб, ерга урилдим”\nБу воқеани менга санаторияда даволанаётганимда хонадош аёл гапириб берганди.\nТиббиёт ходими бўлганим учунми, қайта тирилиш, руҳнинг танадан танага кўчиб юриши каби воқеаларга ишонмасдим. Бу нарсаларни одамларнинг ўзи ўйлаб топган чўпчак деб ҳисоблардим. Аммо бошимга тушган фалокат барча тасаввурларимнинг оёғини осмондан қилди. Турмуш қурганимиздан кейин бу дунёда эрим иккаламиздан бахтли одам йўқ эди. Бизнинг бахтимизга ҳеч ким рахна сололмайдигандек, иродамизни бука олмайдигандек туюлар, муҳаббат бизга битмас туганмас куч-қудрат ато этганди. 14 декабрь, тўйимиз бўлган кунни нишонлаш учун эрим билан кафега йўл олдик. Эрим рулга, мен эса унинг ёнига ўтирдим. Йўлдаги чорраҳалардан бирида тезликда келаётган машина тўғри бизнинг устимизга учиб келаётганини кўрган эрим, тормозни босишга улгурмади ва биз катта тезликда келаётган машинага урилдик. Машинанинг олд ойнасини синдириб учиб чиққаним ёдимда, ерга урилдим, аммо оғриқни ҳис қилмадим. Кўзимни базўр очиб, асфальтда ётганимни кўрдим. Орадан бир неча сония ўтгач, мен томонга югуриб келаётган отамга кўзим тушди. Отам бу ерда нима қилиб юрибди, деб ўйладим. Шу пайт уларнинг бундан бир неча йиллар муқаддам вафот этгани эсимга тушди, у мени қўлимдан тортиб қаергадир судрарди. Автофалокатга учраган бўлсам, нега ҳеч қаеримга ҳеч нима қилмаган деб ўйладим, отамнинг ортидан эргашиб кетар эканман. Шу пайт отамнинг эримни қутқариш ҳақидаги гаплари хаёлимни тўзғитиб юборди. Биз отам билан бирга ағдарилиб ётган машина олдига югуриб бордик. Биргаликда машина ичидан беҳуш ётган эримни тортиб олдик, уни оёққа турғизиб, машинадан бир неча метр нарига олиб ўтдик.\nОтам эрим иккаламизни йўл четида қолдирди.\n– Буёғига ўзим кетаман, сизларга мумкин эмас, – деди у биздан узоқлашар экан. Мен дод-фарёд қилиб, кетмаслигини, биз билан қолишини илтимос қилиб, йиғлашга тушдим. Аммо у менга қулоқ солмай, йўлида давом этди...\nКўзимни очганимда касалхонада ётардим. Кўрганларимнинг ҳаммасини туш деб ўйладим. Бирор соатлардан кейин эрим қўшни палатада ётганлигини, автофалокатдан кейин машина портлаб кетганини, эрим иккаламизни машинадан узоқда, йўл четидан топишганини билиб олдим. Аммо энг даҳшатли воқеани кейин эшитдим. Мен ҳомиладор бўлган эканман, ҳомилам нобуд бўлибди. Тухумдонларимдан бирида пайдо бўлган ўсимта ёрилиб кетганлиги сабабли, шифокорлар мени омон сақлаш мақсадида тухумдонлардан бирини ва бачадон найчасини олиб ташлашибди. Энди она бўлолмасам керак деб, ўлиб кетмаганим учун аччиқ кўз ёш тўкдим.\nКасалхонадан чиққанимиздан кейин эрим ҳам, мен ҳам камгап, одамови бўлиб қолгандик. Энди уйимизда аввалги кулги овозлари янграмасди. Бундай аҳволда яшаш менга оғирлик қилди. Эримга ажрашишни, фарзанд кўриш учун бошқа аёлга уйланишни айтдим. Мен учун яшашдан маъно қолмаганди. Аммо эрим мени эшитишни ҳам истамади, у ҳам тушкунликка тушиб қолганидан ҳали туғилмай нобуд бўлган гўдагимиз ортидан кетишни таклиф қилди. Эртаси куни машинага ўтириб, гўёки шаҳар айланаётган одам бўлиб, машинани уриш учун қулай бўлган бетон устунларни излай бошладик. Шундай жойни топиб, уйга қайтдик. Дастурхон тузаб, сўнгги бора овқатландик, чиройли кийимларимизни кийиб, тунда йўлга тушдик. Суиқасд уюштиришни мўлжаллаган жойимизга етишимизга бир неча метр қолганда, орқадан кучли ёруғлик тушди. Эрим қўрқиб кетганидан, тормозни босиб, орқага ўгирилди. Мен ҳам ортимга ўгирилиб, отамни кўрдим. У бизга вазиятдан чиқиш учун танлаган йўлимиз нотўғрилигини тушунтира бошлади. Агар бизга бирор кор-ҳол бўладиган бўлса, оналаримиз бу дардни кўтара олмаслигини, улар ҳам бизнинг ортимиздан кетиб қолиши мумкинлигини айтиб, уйга қайтишимизни буюрди. Атроф янада ёруғлашиб кетгандан кўзимизни маҳкам юмиб олдик, очганимизда эрим иккимиздан бошқа ҳеч ким йўқ эди. Қўрққанимиздан яна қанча вақт машинада ўтирганимизни билмадик, тонг ёришай деганда уйга қайтдик. Бу воқеадан кейин эрим билан бола асраб олишга, топган-тутганимизни етимхоналарга хайрия қилишга қарор қилдик…\nШундан кейин етимхонадан қиз чақалоқ боқиб олдик. Ҳаётимиз изига туша бошлади. Кунлардан бир кун кўнглим айниб, ўзимни беҳол ҳис қилдим. Эрим мени касалхонага олиб борди. Текширувлардан кейин икки ойлик ҳомилам борлигини эшитиб, бошимиз кўкка етди. Врачлар буни ҳақиқий мўъжиза деб аташди. 14 декабрь, тўйимиз бўлган куни ўғилчали бўлдик. Илк бора унга назар ташлаганимда, унинг кўзларида отамни кўрдим...


Брюссель Туркияга нисбатан кескин муносабатида қатъий турибди\n16:58 / 24.05.2016\nРажаб Тоййиб Эрдўғон бошқаруви даврида Туркия авторитар давлатга айланиб бормоқда, деб ҳисоблайди Европарламент раҳбари Мартин Шульц. Бу ҳақда Politico хабар қилди.\n“Биз мамлакатда ҳукумат бошқаруви бир одамнинг қўлига ўтиб қолаётганини жим кузатиб турмаслигимизни тушунтиришимиз керак”, - дейди Шульц.\nШульц Брюсселнинг Туркия ҳамда Европа Иттифоқи ўртасида туркиялик фуқаролар учун қисқа муддатли сафарларга визасиз режимни татбиқ қилиш Анқара томонидан ЕИнинг барча талаблари бажарилгандагина мумкин бўлишини билдирувчи позициясини тасдиқлади.\nБрюссель расмийлари Туркия бешта шартнинг барчасини бажарганда ЕИ ҳамда Туркия ўртасида визасиз режим киритилишини билдирмоқда. Коррупцияни бартараф этиш, Европол билан тезкор келишув тўғрисида муҳокама ўтказиш, ЕИ барча аъзо-давлатлари билан суд қонунчилиги соҳасида ҳамкорлик ўрнатиш, Европа Иттифоқи стандартларига монанд равишда маълумотларни муҳофазалаш қоидаларини киритиш ҳамда терроризмга қарши кураш қонунчилигини қайта кўриб чиқиш шартлари назарда тутилмоқда.


Ҳаёт кўзгуси: “Мен боламни ўлдирганим йўқ”\nОила — муқаддас. Бу гапни кўп эшитганмиз, бироқ сўнгги пайтларда бундай сўзларнинг моҳияти бироз йўқолганга ўхшайди. Уларни айтаётганлар ҳам баъзан моҳиятини англамайди. Ана шундай пайтда одамларнинг нақадар енгил ҳаётга ўрганиб бораётганига ачинасан. Тақдирлар, яраланган қалблар, етимликда ўсаётган болалар ҳеч кимни қизиқтирмай қўйганга ўхшайди. Эркаклар масъулиятсиз, аёллар эркин, болалар эътиборсиз бўлиб бораётгани мушоҳада чорлайди.


ШҲТ БМТ билан муносабатларга жиддий аҳамият беради\n12:54 / 22.11.2016\nШанхай ҳамкорлик ташкилоти учун БМТ, унинг турли институтлари ва идоралари билан муносабатларни ривожлантириш ва босқичма-босқич чуқурлаштириш муҳим аҳамият касб этади. БМТ Бош Ассамблеясида маъруза қилган ШҲТ бош котиби Рашид Алимов шундай баёнот берди.\nБМТ БА 21 ноябрь куни Коллектив хавфсизлик шартномаси ташкилоти (КХШТ), МДҲ ва ШҲТ билан ҳамкорликни кучайтириш тўғрисидаги резолюцияни тасдиқлади. Ушбу учта ҳужжат ҳам дастлабки овоз беришларсиз қабул қилинган.\n"БМТнинг минтақавий ташкилотлар билан самарали алоқаларни ривожлантириши ва мустаҳкамлаши нафақат минтақавий тузилмалар, балки БМТнинг ўзини ҳам маълум бир маънода кучайтиради", - деган Алимов.\nУ ўзининг чиқишида қайд этишича, "ШҲТ ташкил этилганидан бери БМТни глобал хавфсизликни таъминлаш бўйича етакчи халқаро универсал тузилма, давлатлараро ва халқаро муаммоларни ҳал этиш бўйича асосий майдон сифатида баҳолаб, унинг халқаро ишларда марказий мувофиқлаштирувчи вазифасини кучайтириш тарафдори бўлиб келади".\nШҲТ бош котибининг таассуф билан уқдиришича, "замонавий дунё тобора хавфли ва олдиндан тахмин қилиб бўлмас даражада ўзгармоқда, чақириқлар ва таҳдидлар кўпаймоқда, уларнинг табиати ва хусусияти мураккаблашиб боряпти".\nБош Ассамблеянинг БМТ ва ШҲТ ўртасидаги ҳамкорлик тўғрисидаги резолюцияси "ўзаро ҳамкорликнинг кенг қамровли йўналишлари бўйича чораларни бирлаштиришга чақиради", - деб қайд этган Алимов.\n"ШҲТ БМТ билан ўзаро фойдали ҳамкорликнинг ҳар қандай шаклига очиқ ҳамда қалин ва самарали ишлашни давом эттиришга тайёрдир", - дея хулоса қилган ШҲТ бош котиби.\nБМТ ШҲТ МДҲ резолюция Бош Ассамблея


Осиёга 8,5 та ўрин: ЖЧ—2026 дан бошлаб мундиал иштирокчилари 48 тага етиши ҳақида ФИФА 10 январь куни эълон қилади » Ўзбекистон янгиликлари – Zamin.uz\nОсиёга 8,5 та ўрин: ЖЧ—2026 дан бошлаб мундиал иштирокчилари 48 тага етиши ҳақида ФИФА 10 январь куни эълон қилади\nХалқаро футбол уюшмаси ФИФА президенти этиб Жанни Инфантино тайинлангач, ҳар тўрт йилда бир маротаба ўтказиладиган жаҳон чемпионати иштирокчилари сонини 32 тадан 48 тага етказиш ғояси илгари сурилганди. «Дарё» хабарига кўра, ФИФА сешанба куни бу масалани амалга тадбиқ қилади.\nМаълумки, ЖЧ—2018 Россияда, ЖЧ—2022 эса Қатар мамлакатида бўлиб ўтади. 2026 йилги мундиал мезбони масаласи эса ҳал этилмаган. ФИФА иштирокчилар 48 тага қадар етадиган жаҳон чемпионатини айнан 2026 йилдан бошлаб ўтказади.\nТахминларга кўра, бу ҳолатда 16 та гуруҳ ташкил этилиб, уларнинг ҳар бирида 3 тадан мамлакат 1/32 финал учун кураш олиб боради. Яъни, гуруҳда энг яхши натижа қайд этган икки жамоа юришини давом эттиради.\nМундиал иштирокчилари сони 16 тага ошгач, конфедерациялар учун тақдим этиладиган квоталарда ҳам ўзгариш юз беради. Унга кўра, ФИФА Европа қитъаси учун 16 та жой ажратишни режалаштирган. Бу кўрсаткич Африкада 9,5 тани, Осиёда 8,5 тани, Жанубий ва Шимолий Америкада 6,5 тани ташкил қилади. Шунингдек, ОКЕАНИЯ яхлит 1 та йўлланмага эга бўлади.\nМаълумот учун, ЖЧ—2018 йўлида Осиё қитъасига 4,5 та квота ажратилган. Унга кўра, 4 та мамлакат саралашни муваффақиятли якунлаб, Россия мундиалига тўғридан-тўғри йўлланмани қўлга киритади. Ўз гуруҳида 3-ўринни олган икки мамлакат эса ўзаро плеф-офф ўйинида иштирок этади. Ғолиб жамоа қитъалараро плей-оффда тўп суради.\nЖЧ—2018 саралашининг ҳал қилувчи босқичи 1-давраси якунига кўра, Ўзбекистон миллий терма жамоаси ўз гуруҳида 3-ўринни эгаллаб турибди. Бу эса тўғридан-тўғри йўлланма учун камлик қилади. 2026 йилги режа амалга ошса, ўз гуруҳида 4-ўринни эгаллаб турган жамоалар ҳам мундиалга тўғридан-тўғри йўлланма олган бўларди.\nТеглар: тадбиқ этилмаган оффда бир ғояси айнан\n22:40 ЖЧ-2026 мезбони Москвада аниқланади\n08:31 ЖЧ-2026 мезбонлиги учун уч мамлакат қўшма ариза топширгани тасдиқланди\n18:41 ФИФА ЖЧ-2026 икки ёки тўртта мамлакатда ўтишини ёқламоқда\n18:17 Жаҳон чемпионатида дуранг натижалар бўлмайди. Футбол жамоатчилиги буни қандай қабул қилмоқда?\n15:44 ЖЧ иштирокчилари сони оширилгани расман эълон қилинди\n18:00 Блаттер туфайли Англия 2026 йилги Жаҳон чемпионатини ўз майдонларида ўтказиш имкониятидан маҳрум бўлди


ЭҲТИЁТ БЎЛИНГ, ИЖТИМОИЙ ТАРМОҚЛАРДА НОМУС ЎҒРИСИ!\nИнсон ақлу заковати беқиёс. Баъзи инсонларнинг кашфиётлари, бунёдкорликлари, амалга оширган ишларига, ақлий салоҳиятига таҳсин ўқийсан. Тўғри, агар одам ўз имкониятларидан эзгулик йўлида фойдаланса, у мисли кўрилмаган даражада муваффақиятга эришади. Аммо аксинча бўлса-чи?\n2019 йилнинг 11 март куни жиноят ишлари бўйича Тошкент шаҳар Чилонзор туман суди биносида кўрилган суд иши билан танишар экансиз, кўнглингиздан шундай ўйлар кечиши табиий. Айбланувчи ҳали ҳаётда яшашдан мақсадини тушуниб етмаган ўсмир эмас, аксинча, айни куч-қувватга тўлган, тоғни урса талқон қиладиган Хайрибек Шокиров (мақолада барча исм-фамилиялар ўзгартирилган) ҳақида шундай маълумотлар келтирилган:\n...1982 йилда туғилган. Маълумоти ўрта, вақтинча ишсиз. Оилали, икки нафар вояга етмаган фарзанди бор. Тошкент вилоятининг Янгийўл туманида истиқомат қилади. Муқаддам бир неча бор судланган...\nДарвоқе, унинг илк жинояти 19 ёшида жиноят ишлари бўйича Юнусобод туман суди томонидан қайд этилган. Туман судининг 2001 йил 12 январдаги ҳукмига кўра, Ўзбекистон Республикаси Жиноят кодексининг 166-моддаси 2-қисмининг “а”, “в” бандлари, 277-моддаси 2-қисмининг “а” банди билан, яъни, талончилик ва безорилик содир этганлиги учун 4 йил озодликдан маҳрум қилиш жазоси тайинланган. Қонунларимиз адолатли, уларда ҳар бир фуқаро манфаати ҳимоя қилиниши билан бирга, ишонч ва раҳмдиллик принципларига амал қилинади: ўша йилнинг 6 июлидаги ажрими билан суд қарори ўзгартирилиб, шартли ҳукм қилинган ва 2 йил синов муддати белгиланган. Ушбу синов муддати ҳам амнистия актига кўра бекор қилиниб, Хайрибек жазодан озод қилинган. Бу халқимизнинг ёш йигитга бераётган катта имконияти ва тўғри йўлга кириши учун ишончи эди. Афсуски, Х. Шокиров бу ишончни оқлай олмади. Орадан ярим йил ҳам ўтмасдан жиноят ишлари бўйича Тошкент шаҳар, Яшнобод туман суди яна талончилик (жуда кўп миқдорда) жиноятини содир этганлиги учун унга 8 йил озодликдан маҳрум қилиш жазосини тайинлади.\nОрадан 6 йил ўтиб, яъни 2011 йилнинг 26 ноябрида жиноят ишлари бўйича Навоий вилояти Зарафшон шаҳар суди ажрими билан ЖКнинг 73-моддасига асосан тайинланган озодликдан маҳрум қилиш жазосининг ўталмай қолган 4 ой 5 кунидан муддатидан илгари шартли равишда озод қилинади.\nХайрибек ота-онаси ҳавас қилиб қўйган исмига амал қилиб, берилган имкониятлардан тўғри хулоса чиқариб, хайрли ишларга қўл урганида фирибгарлик ва товламачилик каби жиноятларни такрор содир қилиб, 2018 йилнинг 30 апрелида яна жиноят ишлари бўйича Тошкент шаҳар Юнусобод туман судининг қора курсисида ўтирмаган ва энг кам ойлик иш ҳақининг 50 баравари миқдорида жарима ва 4 йил муддатга озодликни чеклаш жазосини олмаган бўлар эди.\nҲукм билан танишар экансиз, жиноятчи ҳали белгиланган жазо муддати тугамай яна жиноятга қўл урганига гувоҳ бўлиб, ҳайратдан ёқа ушлайсиз.\n“Кўр ҳассасини бир марта йўқотади”, “Тили куйган қатиқни ҳам пуфлаб ичади” каби мақолларнинг Хайрибекка умуман дахли йуқдек. Акс ҳолда жарима ва озодликни чеклаш жазоси тайинланганидан ярим йил ўтар-ўтмас, яна жиноятга қўл урмаган бўлар эди. Жиноят бўлганда ҳам... У ҳар гал жиноят турини ўзгартириб борарди: безорилик қилиб кўрди, ўғрилик қилиб кўрди, талончилик қилди ва ҳоказо... Энди масофадан туриб “севишиш” орқали моддий бойлик орттиришни режалаштирди.\nУ 2018 йилнинг сентябрь ойи бошларида “Одноклассники” ижтимоий тармоғи орқали Чирчиқ шаҳрида истиқомат қилувчи олий маълумотли ўқитувчи Гавҳар Азимова билан танишади. Суҳбат асносида уни компьютер устаси эканига, турмуш ўртоғи билан ажрашганига, яхши қиз учраса уйланмоқчилиги ва унинг расмларини кўриб ёқтириб қолганига ишонтиради.\nЁши 30 дан ошган бўлса ҳам ҳали турмушга чиқмаган қизнинг соддалигидан фойдаланиб, унинг туйғуларни жунбушга келтирадиган севги изҳорлари йўллаш ва уйига совчи юбориш мақсади қатъийлигига ишонтиришни уддалайди. Ҳар ҳолда бировнинг уйига бориб ўғирлик қилишдан кўра қиз боланинг қалбини ўғирлаш минг чандон осон туюлган бўлса ажабмас. Тез кунда совчилар жўнатишини, тўй тараддудини айтиб, қизни ширин орзулар оғушида маст қилишга эришганидан сўнг, унинг телефон рақамларини олишга муваффақ бўлади. Ўзининг профилига қўйган “хушсурат йигит”нинг расмини кўриб, “хушмуомала” ва “меҳрибон”лигини билиб, қизнинг ғойибона севиб қолганидан фойдаланган Хайрибек Гавҳарнинг телефон рақамига расмийлаштирилган телеграмм тармоғи орқали шахсий расмларини жўнатишини сўрайди. Албатта, ўзи кўрмаган, билмаган одамнинг бу илтимосини ҳар қандай қиз рад этиши табиий. Аммо Хайрибек ўз моддий манфаати йўлида “Бу суратларни кўраману ўчириб ташлайман”, деб қасам ичади. Қасамни муқаддас билган Гавҳар унга ишонади ва илтимосини бажаради. Аммо “ошиқ” йигит бу билан кифояланмайди. Эртаси куни тонг чоғидан бошлаб, кетма-кет СМСлар ёзиб, дийдорга ошиқаётганини айтиб, соғинчларга “тўла” севги изҳорлари билан қизни эсанкиратиб қўяди. Кечга бориб эса қиздан ечинган ҳолатда суратга тушиб юборишини сўрайди. Қиз рози бўлмагач, расмларни бир марта кўриб ўчириб ташлашга ваъда беради.\nТинимсиз илтимослардан сўнг Гавҳар ички кийимда суратга тушиб юборади.\n“Ғойибона ошиқ” ички кийимларини ҳам ечиб расмга тушиб юборишини, бир кўриб, дарҳол ўчириб ташлашини, ишонмаса онасининг расмини жўнатаётганини, шу онаси ҳаққи қасам ичишини айтади. Бу унинг онаси эмас, бегона аёлнинг расми эканлиги хаёлига ҳам келмаган қиз унинг талабини бажаради...\nНиятига етган “ошиқ” режасининг кейинги қисмига ўтади: ўша куни кечки соат 22 ларда яланғоч тушган суратларнинг нусхасини Гавҳарнинг ўзига юборади ва ушбу расмларни “Одноклассники”даги унинг ўғил бола дўстларига 100 АҚШ долларига сотмоқчилигини, бунинг устига унинг номига бир нечта профиллар очиб, шу расмларни жойлаштиришини, бундан ташқари, Гавҳарнинг таниш-билишларига ҳам жўнатишини айтганида шу ёшигача илк бор эркак зотига ишониб, “ғойибона” севиб қолган қизнинг қандай аҳволга тушганлиги фақат қизнинг ўзигагина маълум...\nБу шармандаликдан қутулиш учун қизнинг ялиниб-ёлворишлари гўёки Хайрибекнинг кўнглини “юмшатиб” юборади ва 100 АҚШ доллари берса, расмларни ўчириб ташлашга рози бўлади. Қиз оилавий аҳволи яхши эмаслигини, бунча пули йўқлигини қанча тушунтирса ҳам йигит “сўзи”дан қайтмайди. Иложсиз қиз қарз-қавола қилиб бўлсада, “ошиқ”нинг айтганини топиб беришга мажбур бўлади. Тошкентни яхши билмагани сабаб Чирчиққа келиб пулни олиб кетишини илтимос қилади. Хайрибек қиз яшайдиган шаҳарга бориш хавфли эканидан қўрқсада, бу таклифига рози бўлишдан бошқа иложи қолмагач, иш билан борганда олиб кетишини айтади. Бу орада овозли хабарлар жўнатиб, расмларни тарқатиб юборишини айтиб таҳдид қилиб туради. Унинг овозли таҳдидлари ҳар доим беш дақиқа ўтар-ўтмас ўчиб кетаётганини билган Гавҳар бир кун асқотиши мумкинлигини тушуниб, айримларини телефон аппаратига ёзиб олишга улгуради...\n“Масофадан севиш” орқали даромадга эга бўлиш мумкинлигига ишонч ҳосил қилган устамон “Одноклассники” орқали яна овга чиқади. Албатта у ҳаёт зарбаларига учраган, турмушидан ажрашган ёки бахтини излаётган, меҳрга ташна, рисоладагидек инсон учраса турмуш қуриш ниятидаги хотин-қизларни излайди. Бир нафар фарзанди билан турмушидан ажрашган, ўрта махсус маълумотли, Олмалиқ шаҳрида яшовчи 34 яшар Хуррам Собирова унинг навбатдаги ўлжасига айланади.\nБу гал ҳам ҳаммаси Гавҳар билан бўлган муносабатлар шаклида давом этади. “Ошиқ” йигит ўзини Хитой давлатида савдо-сотиқ билан шуғулланувчи тадбиркор сифатида таништиради. Шу тариқа ижтимоий тармоқ орқали “ишқий” муносабатлар бошланади. Яна севги изҳорлари, тинимсиз СМСлар... Орадан икки ҳафта ўтар-ўтмас Хитой давлатига “кетган ошиқ” бир ойдан сўнг келиб, уйига совчи жўнатиши ҳақидаги ваъдалар ва яна она номи билан ичилган қасамлар туфайли Хуррамни ишонтириб, унинг ҳам яланғоч ҳолатдаги суратларига эга бўлгач, мақсадга кўчади: “Бир таниш йигитингдан бу ишни қилишим учун 100 АҚШ доллари олганман. Расмларни олгач, яна 200 АҚШ доллари беради. Майли, сен 100 АҚШ доллари берсанг, пулини ўзига қайтариб бераман ва расмларингни ўчириб ташлайман. Аммо менинг хизмат ҳаққим 200 минг сўм”.\nАлбатта, аёл киши учун ўз шаъни ва ор-номусидан қадрли нарсанинг ўзи йўқ. Хуррам талаб қилинган пул ва АҚШ долларини айтилган манзилга, яъни Тошкент шаҳрининг “Олмазор” метро бекати олдига олиб келади ва уни узоқдан кузатиб турган Х.Шокировнинг телефонда ёзган СМС топшириғига асосан елим пакетга ўраб, дарахт тагига ташлаб кетгач, афсус-надоматдан юраги ўртанса ҳам шармандаликдан қутулганига шукур қилади.\nИкки ҳафтада шунча даромадга эга бўлган “ошиқ” жиноий ҳаракатларини давом эттириб, такроран товламачилик қилиш мақсадида ижтимоий тармоқ орқали 1993 йилда Жиззах вилоятида туғилган Нодира Шодмонова билан танишиб, уни “севиб” қолганига ишонтиради...\nБу гал у Нодирани 300 АҚШ долларига “кийдиради”. Аммо орадан 10 кун ўтиб бева аёлнинг ризқига яна чанг солиш йўлларини ўйлаб топади.\nНодирага Қозоғистон Республикасида унинг берган 300 АҚШ долларини алмаштираётган вақтда сохта бўлиб чиққанлиги учун калтаклаб, қўлини синдиришганини айтиб, исботи сифатида гипсланган қўл суратини жўнатади ва 300 АҚШ долларига тенг миқдордаги миллий пул беришини талаб қилади.\nНодира буларнинг барчаси ҳийла эканлигини билса ҳам ота-онасига яланғоч ҳолатда тушган суратларини жўнатишини айтгач, талаб қилинган 2 500 000 сўмни эски жойга ташлаб келишга рози бўлади. Аммо ота-онасидан 1 200 000 сўм пулни олиб айтилган жойга эмас, балки холаси айтганидай Ўзбекистон Республикаси ИИВга келади...\nУддабурон “ошиқ” Нодира билан бир вақтда яна бир қанча хотин-қизларни ҳам қармоғига илинтирган эдики, бу энди бошқа мавзу.\nХ. Шокировга қилмишига яраша жазо тайинланди. Албатта, жиноятчи жазосини олиши муқаррар. Аммо кишини бошқа нарса мулоҳазага чорлайди: Эркак қаерда ва қандай шароитда бўлишидан қатьи назар, нозик хилқат эгаларига суянчиқ ва қалқон бўлиши керак эмасми?!\nТанганинг икки томони бўлгани каби бу масаланинг ҳам иккинчи томони бор.\nТурли вилоятларда истиқомат қилувчи, камида ўрта-махсус ва ҳатто олий маълумотли ўзбек қизларининг осонгина алданишига, бундай аянчли ва ҳатто шармандали аҳволга тушиб қолишларига сабаб нима? Танишганига бир ҳафта, икки ҳафта ва ҳатто икки кунгина бўлган бегона эркакка бу даражада беҳаё ҳолатдаги суратини жўнатган қизларнинг қилмишини қандай баҳолаш мумкин? Бунинг устига фириб қурбонига айланганлар 15-16 ёшли ўсмир қизлар эмас, 25-30 ёшдан ошган, оқу қорани таниган, турмуш зарбалари заҳрини тотганлар эканлиги кишини ажаблантиради.\nОпа-сингилларимизга айтар сўзимиз: эҳтиёт бўлинг, ижтимоий тармоқлардаги қалб ўғриларининг тузоғига тушиб қолманг!\nЧилонзор туман суди раиси,\n2019 йил 10 май)


Номзодлар митингда фаол иштирок этди | "Адолат" СДП\nНомзодлар митингда фаол иштирок этди\nНаманган вилоятининг маркази – Ҳаққулобод шаҳрида “Адолат” СДП Норин туман кенгаши ташаббуси билан фаолларимиз ва партия тарафдорлари, ёшлар ва кексалар иштирокида сайловолдди тарғибот тадбири бўлиб ўтди. Дастлаб иштирокчилар марказий кўчалар бўйлаб юриш уюштирдилар. Партиямиз байроқлари ва шиорларини, рамзларини кўтариб олган фаоллар ҳамманинг эътиборини тортди. Диққат билан қараган киши олдинги қаторда бир гуруҳ фаоллар орасида Ўзбекистон Республикаси Олий Мажлиси Қонунчилик пеалатаси депутатлигига номзод, Норин туман тиббиёт бирлашмаси бошлиғи Абдували Мавлановни ҳам кўриши мумкин эди.\nНосиржон Ҳасанов, Норин туман партия кенгаши раиси вазифасини бажарувчи:\n- Мен Абдували акани қарийб йигирма йилдан бери яхши биламан. Аслида уни туманда танимайдиган одам йўқ, десам бўлади. Чунки у тажрибали ва билимли шифокор сифатида жуда кўп беморларни дарддан халос этган. Кейинги йилларда соҳага туб ислоҳотларни жорий этишда жонбозлик кўрсатиб келмоқда. Қисқаси, у ўзининг ҳалол ва олийжаноб меҳнати билан кўпчилик ўртасида яхши танилган. Шунинг учун бўлса керак, аксарият юртдошларимиз унинг номзоди Қонунчилик палатаси депутатлигига кўрсатилганлигини аксарият юртдошларимиз маъқулламоқдалар.\nЮриш Ёшлар маркази ёнидаги майдонга келиб тўхтади ва тез орада митинг бошланди. Унда сўз олган “Адолат” СДП вилоят Кенгашининг раиси Исроил Жўраев, вилоят Кенгаши раисининг ўринбосари Баҳодир Болтабоев, вилоят партия кенгаши матбуот котиби Нурбек Абдуллаев, Қонунчилик палатасига номзод Абдували Мавланов ва бошқалар партиямизнинг сайловолди дастурида олға сурилган ғоялар ҳақида гапирдилар.\nХусусан, аҳолига кафолатли тиббий хизмат кўрсатиш, тиббиёт ходимлари меҳнатини рағбатлантириш, замонавий даволаш усулларини кенг жорий қилиш, дори-дармон ва тиббий воситаларнинг нарх-навоси устидан назорат ўрнатиш каби масалалар барчага маъқул тушди. Шунингдек, жамият ҳаётидаги бошқа долзарб муаммолар, айниқса, жиноятчиликка ва коррупцияга қарши кураш юзасидан ўртага ташланган таклифлар ҳам катта қизиқиш уйғотди. Бу ўринда адвокатуранинг ваколатлари прокуратураникидан кам бўлмаслигини таъминлаш, ягона тергов қўмитаси тузиш, суд ҳокимиятининг чинакам мустақиллигини эришиш юзасидан олға сурилган фикрларни тилга олиш мумкин.\nМитингдан сўнг куй-қўшиқлар янграб, барчани рақсга чорлади. Бўлажак сайловлар ва “Адолат” СДП фаолиятига бағишланган викторинада қатнашишга барча истак билдирди. Саволларга тез ва тўғри жавоб берганлар ташкилотчилар томонидан таъсис этилган совғалар билан тақдирландилар. Қисқаси, тадбирда иштирок этган ҳар бир кишининг вақти қизиқарли ва мазмунли ўтди.


ЎзА - Қозоғистон адабиёти ва маданияти маркази очилди\n25.12.2018 20:32 Чоп этиш версияси\nҚозоғистон адабиёти ва маданияти маркази очилди\n25 декабрь куни Алишер Навоий номидаги Ўзбекистон Миллий кутубхонасида Қозоғистон адабиёти ва маданияти марказининг очилишига бағишланган тадбир бўлиб ўтди.\nУшбу марказ Қозоғистонда Ўзбекистон йили доирасида ташкил этилди.\nТадбирда Ўзбекистон Миллий кутубхонаси директори А.Абдуазизов, Қозоғистоннинг Ўзбекистондаги элчихонаси маслаҳатчиси М.Туякбоев, Қозоғистон Миллий академик кутубхонаси директор ўринбосари А.Кожабекова ва бошқалар Қозоғистон адабиёти ва маданияти маркази ўзбек ва қозоқ халқларининг дўстлиги ва қардошлигининг рамзи сифатида ташкил этилганини таъкидлади.\nАзалдан ёнма-ён яшаган, қавму қариндош бўлган халқларимизнинг адабиёти ва маданияти ҳам бир дарёдан сув ичиб, ривожланган. Қозоғистонда Ўзбекистон йили доирасида мамлакатларимиз адабий ва маданий муассасалари ҳамкорлигида кўплаб тадбирлар ўтказилди. Мамлакатимизда Қозоғистон адабиёти ва маданияти марказининг очилиши ушбу ҳамкорлик бардавомлигини таъминлашга хизмат қилади.\nМарказда Қозоғистон Республикаси Президенти Нурсултон Назарбоевнинг фаолияти, унинг халқаро майдонда тутган ўрнига бағишланган китоблар, қозоқ адибларининг асарлари ўрин олган. Шубҳасиз, қозоқ халқининг маданий ҳаётини ёритувчи ушбу китоблар ўзбек китобхонлари ўртасида катта қизиқиш уйғотади.\nҲозирги кунда 23 мамлакатда Қозоғистон адабиёти ва маданияти марказлари фаолият кўрсатади.\nТадбир давомида атоқли қозоқ шоири Абай Қўнонбоев ижодидан намуналар тингланди. Алишер Навоий номидаги Ўзбекистон Миллий кутубхонаси ва Қозоғистон Миллий академик кутубхонаси ўртасида ҳамкорлик меморандуми имзоланди.


Венесуэла мухолифати Мадурога нисбатан суриштирувларни тўхтатди\n08:44 / 02.11.2016\nВенесуэланинг мухолиф парламенти мамлакат президенти Николас Мадурога нисбатан суриштирув ишларини тўхтатди. Парламент раҳбарияти келаси ҳафтада ҳукумат билан бўлиб ўтажак музокаралар арафасида шундай йўл тутишга қарор қилган. Ўзаро мулоқотда мамлакатдаги сиёсий ва иқтисодий инқироздан чиқиш масалалари муҳокама этилади, деб хабар қилмоқда Reuters агентлиги.\nХабарларга кўра, мухолифат мамлакат ҳукумати уч нафар фаолини озодликка чиқарганига жавобан шундай қарор қабул қилган.\nБундан ташқари, мухолифат 3 ноябрга белгиланган, президент саройига кўпминг кишилик норозилик юришини ортга сурган. Бу акцияда, Мадурони қонун чиқарувчи орган қарори билан истеъфога чиққан деб эълон қилиниши кутилаётган эди.\nАввалроқ, Венесуэла президенти Николас Мадуро «Демократик бирлик блоки» мухолифати вакиллари билан Каракасда илк бора учрашгани хабар қилинган эди.\nВенесуэла парламент мухолифат инқироз Николас Мадуро


Қоидабузарликларни қайд этиш тизими ишга тушди: Тошкентда тирбандликлар\n12:41 / 16.03.2017\nТошкентда йўл ҳаракати қоидалари бузилишини камералар ёрдамида қайд этиш тизими ишга туширилди, бу пойтахтнинг марказий қисмида кўп сонли тирбандликлар келиб чиқишига сабаб бўлди, деб ёзади Спутник нашри.\nМухбирлар пойтахтнинг энг серқатнов кўчаларида бўлиб, ҳайдовчиларнинг ЙҲҚга амал қилиш бўйича муносабати ўзгаргани билан қизиқишди. Кузатувларга кўра, бу дарров амалга ошди дейиш мушкул, бироқ вазият яхшилана бошлагани аниқ.\nКўпчилик ҳайдовчилар эндиликда светофордаги ёниб турган яшил ёки сариқ чироқдан катта тезликда ўтиб кетишга ҳаракат қилишмаяпти. Светофорларда орқада турган авто ҳайдовчиларининг сариқ чироқ ёниши билан тинимсиз сигнал беришлари ҳам аста-секин ортда қолмоқда.\nКўплаб ҳайдовчилар тўхташ чизиғига етмай машинани тўхтатишга алоҳида эътибор бера бошлади. Биз икки кун ичида шаҳар марказида айланиб юриб, шунинг гувоҳига айландикки, стоп-чизиқдан ўтиб кетган тахминан 20 машина учради, холос. Шу билан бирга, сурбетлик билан қоидани бузишда давом этганлар, қарама-қарши йўлдан тўхтаб турган машиналарни айланиб ўтаётганлар ва ўзлари истаган ердан бурилаётганлар ҳам учради. Афтидан, бу кишилар камералар ишга туширилганидан бехабар қолишган. Шуниси қизиқки, ҳайдовчиларнинг ўта эҳтиёткорлиги шаҳар марказида катта тирбандликларни келтириб чиқарди. Айниқса бу Марказ-5, “Панорама” кинотеатри, “Бунёдкор” стадиони, Шуҳрат ва “Минор” метроси чорраҳаси, “Пойтахт” бизнес-маркази ёнида жуда кўп кузатилди.\nСабаби оддий – ҳайдовчилар шаҳар бўйлаб ҳаракатланиш тезлигини пасайтиришди, шунингдек светофорнинг сариқ ва қизил чироқларидан ўтиб кетиш ҳолатлари камайди, бу умумий трафикни бироз тўхтатди, бироқ уни хавфсиз қилди.\nБугун тизим ишлашининг биринчи куни ҳам пойтахт йўл хизмати ҳодимлари йўлларга белгилар чизишда давом этишди. Масалан, ЙҲХББ инспекторлари Қишлоқ ва сув хўжалиги вазирлиги ёнидаги йўлни маълум муддатга ёпиб қўйишди. Пойтахт йўлларидаги хавфсизликка йўналтирилган бу жараён тезроқ самара беришини кутиб қолган бўлардик.\nТошкент камера қоидабузарлик


“Profi Education” ўқувчиси математика бўйича Республика олимпиадасида учинчи ўринни қўлга киритди\n10:55 / 08.06.2016\n“Profi Education” ўқув марказининг яна бир ўқувчиси Муҳаммадқулов Фирдавс Эркинжон ўғли Республика фан олимпиадасида фахрли 3-ўринни эгаллади ва имтиҳонсиз ўзи танлаган йўналиши бўйича Олий ўқув юрти талабаси бўлиш имкониятини қўлга киритди.\nБу ўқувчи тўққиз ой давомида якшанба кунлари “Profi Education” ўқитувчиларидан бевосита таълим олди, қолган кунлари эса “Profi Education”нинг wеb-сайти itest.uz орқали масофавий таълим олди. Фирдавс келгусида ўқишини Жаҳон иқтисодиёти ва дипломатия университетининг халқаро иқтисодий алоқалар факультетида давом эттиришни мўлжалламоқда.\n“Profi Education” жамоаси Фирдавсга келгусидаги ишларида зафар ёр бўлишини тилаб қолади.\nФарзандларнинг мана шундай ютуқларини кўрар эканмиз, беихтиёр Ўзбекистон президенти И. А. Каримовнинг мана бу сўзлари ёдимизга тушади: “Биласизми, мен баъзан ўйлаб қоламан, дунёда фанлар кўп, илм-фаннинг ажойиб ютуқларини барча соҳаларда кўриш мумкин. Мен бундай машаққатли меҳнатдан доимо ҳайратга тушаман. Бизнинг халқимизда “Илм билан шуғулланиш – игна билан қудуқ қазиш билан баробар” деган мақол бор. Ана шу игна билан қудуқ қазиётганлар бор бўлсин! Улар қўлёзмалар устида 10-20 йиллаб ва ҳатто умрбод ишлаётган инсонлардир. Бундай сабр-тоқат билан меҳнат қилаётган инсонлар қалбида буюк даҳолар меросини бутун дунёга намоён этиш истаги шунчалик кучлики, ҳеч шубҳасиз, бундай даҳоларсиз инсоният равнақ топа олмайди.”\nЎзбекистон - алломаларнинг юртидир. Мустақиллик сабаб юртимизда ҳам дунё илм-фан бешигини тебратган алломаларга муносиб издошлар кўпайиб бормоқда. Буларнинг барчаси ватан тинчлиги, фаровонлиги туфайли бўлмоқда. Мустақилликнинг 25-йиллиги барчамизга муборак бўлсин, азиз юртдошлар!\nҲурмат билан “Profi Education” жамоаси\nРеклама ҳуқуқи асосида. Хизматлар лицензияланган. «Profi Education» НТМ хизмат кўрсатади.\nProfi Education математика фан


UzWebiston: Лола Каримова-Тиллаеванинг интервьюсини ўқувчилар қандай кутиб олди? - BBC News O'zbek\nUzWebiston: Лола Каримова-Тиллаеванинг интервьюсини ўқувчилар қандай кутиб олди?\nImage caption Лола Каримова-Тиллаеванинг интервьюси ўқувчиларда қарама-қарши фикрларни уйғотган.\nПрезидент Ислом Каримовнинг кенжа қизи томонидан Би-би-си Ўзбек хизматига берган интервьюси ижтимоий тармоқ фойдаланувчилари орасида турли фикрларни уйғотган.\nБилдирилган фикру мулоҳазаларнинг қамрови жуда кенг.\nАксар одамлар президент оиласидан бу даражадаги очиқликни кутмаганларини ёзишади ва Лола Каримова Тиллаевага ҳаттоки ўз саволларини ҳам йўллаганлар. Лекин опа- сингил хозирда нима билан банд экан?- деган савол ҳаммани жуда қизиқтирмоқда.\nЛола Каримова мақола чоп этилган куни Самарқандга бориб, 10- сонли болалар уйидаги маросимда қатнашган. Каримова хоним бу тўғрисида ўз фейсбук саҳифасида ёзди.\nВа бошқа ахборот агентликлари бу хақда мақола билан суратларни ҳам жойлаштиришган. Суратларда Лола Каримова сочлари йиғилган тарзда ва оддий кўйлакда, атрофида етимлар билан бирга суратга тушгани ва таъмирдан чиқарилган меҳрибонлик уйининг хоналари акс этган.\nЯъни бундан у ўзининг одатий ишини ва фаолиятини давом эттираяпти, деган маъно чиқиши мумкин.\nЛекин унинг опаси Гулнора ҳақидаги сўзлари , унинг президент бўлиб сайланиш имкониятларини катта эмас, деб баҳолагани кўпчиликни "опаси бунга қандай муносабат билдирар экан?" деб қизиқтирмоқда. Гулнора Каримова ҳозирча ўз блогида ҳеч нарса демаган ва Твитерда унинг 48 соат ичида фақат бир неча ёзишмаси чиққан. Твиттерда Лола синглиси гапирди, энди унинг навбати келиб қолди, деган маънода ёзилган луқмага Гулнора Каримова "Мен Ўзбекистонда тинчлик тарафдори", дея жавоб қайтарган. Шунингдек, шеъридан бир парча ва инстаграммга сурат қўйган. Оқ қора суратда иш жараёни акс этган. Одатдаги ранг- баранг расмлардан бу сурат катта фарқ қилади. Унда Гулнора Каримова кўзойнак тақиб, этагига ёйилган матоларни текшириб ўтирган холда суратга тушган. Шу билан бирга, унинг кўриниши танноз сифат эмас, балки оддий кийимда эканлигини кўриш мумкин. Яъни бу сурат билан уни ҳам бутунлай иш жараёнига кириб кетгандек қабул қилиш мумкин.\nТошкент доираларида суҳбат хайрихоҳлик билан қабул қилингани борасида ишоралар келмоқда. Манбаларга кўра, бошқарувдаги элитага Лола Каримованинг самимийлиги жуда ёккан ва айтишларича, кўпгина мулозимлар ўзлари учун хулоса чиқаришган.\nИжтимоий тармоқлардаги ёзишмалардан шуни илғаш мумкинки, Лола Каримова-Тиллаеванинг илк маротаба ғарб матбуотига опаси билан оилавий муносабатлари ҳақида берган интервьюси катта қизиқиш билан ўқилган.\nБиринчи бўлиб, интервью хақида @muhrim ўз фикрини қолдирган.\n“Шундай ажойиб интервью, ва лекин мен бу ҳақида ёзолмайман, жин урсин. Ўқиш мумкинлигига ҳам шукр қилиш керак, баъзан. Шукр”, - дейди kun.uz веб саҳифаси муҳаррири.\n“Кичик Каримова хонимнинг Би-би-сига берган жавоблари менга маъқул бўлди. Асл мартаба теранлик ва камтарликда. Сиёсатга даҳли ёки даъвоси бор шахсларнинг иқрорномаси уларга бўлган ишончни оширса оширади-ки, асло сусайтирмайди”, - деб ёзади Отабек Бакиров.\nШу билан бирга Лола Каримова-Тиллаеванинг фикрларини танқид остига олувчилар ҳам бор.\n“Отасининг қудратидан ўз манфаатлари йўлида ҳеч ҳам фойдаланмаслигини айта туриб, ўзининг қандай қилиб ЮНЕСКОда Ўзбекистон элчиси бўлиб қолганини ва ушбу лавозимни неча йилдан бери сақлаётганини изоҳлашдан қочади. Иши ҳақида бир оғиз ҳам сўз йўқ. Ҳамма гап оиласи ҳақида. Жаҳон амалиётида “элчи-уй бекаси” деган янги атама пайдо бўлаётгандай”, - дейди Алишер Илҳомов.\nИлҳомовга кўра, Каримова-Тиллаева хоним болаларнинг мажбурий меҳнати ҳақида фақат умумий гаплар билан чекланган. Ушбу амалнинг Ўзбекистонда кенг қўлланилаётгани ҳақида эса ҳеч нарса демайди. Ўзини ҳеч нарсадан бехабардек тутган.\n- Лола Тиллаева - Каримованинг сиёсатни тушуниши эътиборни тортади, маладец. Гарчи ўзи инкор қилса-да, балки кенжаси президент бўлар, - дея ўсмоқчилайди @Kainbek номли фойдаланувчи.\n“Ҳозирча, унинг амбициялари йўқ. Бироқ менга, нимагадир, ақллироқ ва табиийдек туюлди”, дея жавоб беради Abbat Faria\n- Ва ниҳоят, ушбу сирли оиланинг пардаси озгина бўлса ҳам очилди. Бироқ гап бошқа ҳужжат бошқа, дўстлар. Шунинг учун Лола ва эри уларнинг пули қаердан келгани ҳақидаги ҳужжатларни расмий равишда тақдим қилмагунча, уларнинг пуллари ҳаром деган шубҳа осилиб тураверади, - дейди Mega.\nФэйсбукдаги ёзишмаларда ҳам кўпроқ Лола Каримова-Тиллаеванинг ижобий сифатлари эътироф этилган.\n- Лола, ўшлик қочқинларга яхшигина ёрдам берганини эслайман, - дейди Одил Рўзалиев.\n“Лола билан ишлаган танишларим, унинг яхшилигини ва опасига умуман ўхшамаслигини айтишганди”, - дейди Наргис Тошпўлатова.\nФойдаланувчилар ушбу оиланинг асосий даромад манбаи дея “Абу Сахий” савдо транспорт ширкатини тушунишини ва ушбу ширкат Ўзбекистон қонунларини айланиб ўтиб иш қилишини билдиришган.\n“”Абу Саҳий” савдо транспорт ширкатининг ҳиссадори. Ширкат Ўзбекистонга товарларни асосан Қорасувдан етказиб бериш бўйича монополист ҳисобланади. Ушбу компания ҳар куни тонналаб Хитой кенг истеъмол молларини олиб киради. Бундай ширкат Ўзбекистонга керак эмас”, - дейди тадбиркор номи остидаги интернет фойдаланувчиси.\nБи-би-си Ўзбек хизматига келган мактубларда ҳам интервью берувчи шахсга нисбатан хайрихоҳлик уфуриб турган соддадил фикрларни ўқиш мумкин.\n“Бир зумда мани фикрларимни остин-устун қилган мақола десам бўлади. Лола Тиллаева хоним умуман олганда ҳаётдан мамнун ва минатдор. Тан олса хам, олмаса хам бунда отасини хизматлари анча-мунча. Бу интервьюдан унга ҳурматим ошишга ошди-ю, лекин ҳаётни адолатсизлигидан юракдан эзилиб дилимдан йиғладим”, - дейди мактуб эгаси.\nБи-би-сига юборилган мактубларнинг аксари мана шундай ҳамфикрлик ва ҳамдардликка йўғрилган дейиш мумкин.\nАммо онда сонда бўлса ҳам Лола Каримова-Тиллаеванинг бойликларини сўроқ остига олувчи ўқувчилар ҳам учраб туради.\n“Ўзиям ҳақиқий фаришта эканлар-ку? Фаришталар яшайдиган осмонларидан ерга тушиб, шу ҳақда хабар берганлариям катта гап. Фақат Лос-Анжелесдаги данғиллама саройни қайси пулларига сотиб олганлари ҳақида айтмабдилар-да”, - дея киноя қилади бир ўқувчи.\nИжтимоий тармоқларда фикр билдирувчилар нафақат берилган жавоблар, балки Лола Каримова-Тиллаеванинг ташқи кўриниши ҳам эътиборга моликлигини билдиришган.\n“Пластик жарроҳлик мукаммаллашмоқда – яқинда президент ва банкирларнинг ҳамма қизлари корпоратив кечаларга таклиф қилинадиган Италия актрисаларига ўхшаб қолади”, - дейди Борис Чукович.\n“Малика Дианани кўпроқ Лолага ўхшатиш мумкин. Мен унинг реабилитация маркази қандай ишлашини биламан. Ҳамма учун текин”, - дейди Сергей Узметроном.\n“Анчадан бери бундай лўнда ва пухта ўйланган жавобларни ўқимаган эдим”, - дея эътироф этади мустақил таҳлилчи Алишер Таксанов фэйсбукдаги саҳифасида.\nУ Лола Каримова-Тиллаеванинг жавоблари опаси Гулнора Каримованики билан солиштирга анча яхши эканлигини ёзади.\nТаксанов жаноблари Каримова-Тиллаева қудратдаги оила аъзоси бўла туриб, отаси ва опасининг яширин олди бердиси ҳақида билмаслиги мумкин эмаслигини айтади.\nАлишер Таксанов Лола Каримова-Тиллаеванинг элчи сифатида тез кўтарилиб кетишига эътибор қаратади.\n“Лола – дипломат. Ҳар қандай дипломат карьерасини пастки лавозимдан бошлайди. Масалан, Ўзбекистоннинг Япониядаги элчиси Фаррух Турсунов 1994 йили Ташқи ишлар вазирлигига стажер сифатида келган ва 15 йил ўтиб фавқулодда ва мухтор элчиси лавозимига эришди. Лола эса дипломатиядан ҳеч қандай тажрибасиз ишни бошлаганидан ушбу “чўққига” чиқиб олди. Бу қандайдир омадми ёки отасининг қўллови”, - дея савол беради Таксанов.\nТаксанов жаноблари Женевада ҳам катта маблағ бўлмай туриб уй сотиб олиш мумкин эмаслигини ва ушбу шаҳарда дўконлар тармоғини очиш учун ҳам жуда катта бошланғич капитал лозимлигини таъкидлайди.\n“Лола эрининг бизнеси Ўзбекистонга алоқадор эмаслигини таъкидлайди. Йилига юзлаб миллион доллар ноқонуний пуллар ювилувчи Қорасув даҳасидаги “Абу Саҳий” савдо уйичи? Бу Темур Тиллаевнинг бизнеси эканлиги ҳеч кимга сир эмас. У ерда солиқ ва божхонадан катта маблағ яшириниб қолинади. Бу пулларнинг ҳаммаси давлат бюджетига эмас, балки шахсий чўнтакка тушади”, - дейди мустақил таҳлилчи.


Ўзбекистон халқ ёзувчиси Худойберди Тўхтабоев вафот этди - XABAR.INFO\nЎзбекистон халқ ёзувчиси Худойберди Тўхтабоев вафот этди\nЎзбекистон халқ ёзувчиси Худойберди Тўхтабоев 2021 йил 21 март куни вафот этди.\nЎзбек болалар ёзувчиси, Ўзбекистон Республикасида хизмат кўрсатган маданият ходими, Ўзбекистон халқ ёзувчиси Худойберди Тўхтабоев 2021 йил 21 март куни 89 ёшида вафот этди.\nБу ҳақда Абдулазиз Муборак Facebook’даги саҳифаcида маълум қилди. Шунингдек, маълумотни ёзувчининг яқинлари ҳам тасдиқлаган.\nХудойберди Тўхтабоев 1932 йил 17 декабр куни Фарғона вилоятининг Катта Тагоб қишлоғида туғилган. 1949 йил Қўқон давлат педагогика институтини, 1955 йилда Тошкент Давлат университетини (ҳозирги Ўзбекистон Миллий университетини) тамомлаган.\n1958 йилдан Худойберди Тўхтабоев кейинги 14 йил мобайнида “Тошкент оқшоми”, “Совет Ўзбекистони” газеталарида 300 дан ортиқ фелетонларини чоп этади. Шунингдек, “Гулистон”, “Шарқ юлдузи”, “Гулхан”, “Ғунча”, “Ёш куч” журналларида, “Ёш гвардия” ва “Камалак” босма нашрларида ижод намуналари билан иштирок этади.\n1958 йил қисқа вақт мобайнида “Ёш гвардия”, “Сир фош этилди”, “Сеҳрли қалпоқча” каби китоблари омма эътиборига ҳавола қилинди.\nКейинроқ “Омонбой ва Давронбой”, “Сариқ девни миниб”, “Йиллар ва йўллар”, “Беш болали йигитча”, “Қасоскорнинг олтин боши”, “Сеҳргарлар жанги ёки ширин қовунлар мамлакатида”, “Жаннати одамлар” каби китоблари чоп этилади.\nСирдарёда даҳшатли қотиллик: отасиз ўсган, онасининг ёлғиз фарзанди бўлган 18 ёшли йигитни ваҳшийларча ўлдиришди


Унинг сўзларига қараганда, Ўзбекистон ва Қирғизистон ўртасидаги Иссиқ-Кўл вилояти объектлари бўйича битим лойиҳаси депутатларнинг кўриб чиқиши учун таклиф этилган.\n“Битим Иссиқ-Кўлдаги 4 та пансионат: Бостери, “Алтин Жай” (собиқ “Роҳат”), “Эне Сай” (“Дилором”), “Бўстон”ни назарда тутади. Собиқ Президент (Атамбаев)нинг Ўзбекистонга ташрифи давомида ушбу пансионатлар бўйича келишув бор эди. Ўзбекистон бу масалага ечим топиш учун арбитражга мурожаат қилди, улар эгалик ҳуқуқини қайта кўриб чиқишни сўрашмоқда. Ҳукумат ҳуқуқий асосда кўриб чиқилишини хоҳлайди”, — дейди Кенекеев.\nПансионатлар жойлашган ерлар Қирғизистон Республикасига тегишли бўлишда давом этади, бироқ мулкнинг ўзи Ўзбекистон ихтиёрига ўтиши лозим.\n“Кейинчалик биз кўрсатмоқдамизки, Ўзбекистон расмийлаштиришдан сўнг пансионатларни йил давомида ишлайдиган ва ишчиларининг 30 фоизи Қирғизистондан бўлган 3-4 юлдузли меҳмонхонлар даражасига етказиши керак. Биз бу масалага ечим топиш бўйича тегишли ҳужжатни имзолашни таклиф этмоқдамиз”, — дея сўзини давом эттирган бош вазир ўринбосари.\nДепутатларнинг таъкидлашича, бу эски битимнинг ўзи. Депутат Фарҳод Тулендибоев ҳозирги пайтда мавжуд бўлган қарзлар билан нима бўлиши борасида қизиққан.\nДавлат мулкларини бошқариш бўйича жамғарма раисининг ўринбосари Бекбўлат Алиевнинг таъкидлашича, қарздорликлар мамлакат ўртасида эмас, балки хўжалик юритувчи субъектлар ўртасида бўлган. Барча масалалар қонунчиликка мувофиқ ҳал этилади.\nСўнгги маълумотларга кўра, мазкур масала ижобий ечим топиш арафасида. Бу ҳақда “24.kg” Қирғизистон давлат мулкларини бошқариш бўйича Жамғармаси раҳбари Дуйшенбек Зилалиевга таянган ҳолда хабар бермоқда.\n“Ўзбекистон томонидан битимга яқин кунларда имзо қўйишади. Қирғизистон делегацияси музокаралар ўтказмоқда ва ўзаро мақбул қарорга эришган”, — дейди у.\nЗилалиевнинг таъкидлашича, агарда битим имзоланса, можаро йўқолади ва арбитраж бўйича ҳам ечим топилади. Ҳужжатни имзолаш эҳтимоли жуда юқори.\nМазкур рукндаги бошқа мақолалар: « Ўзбекистон Бош прокуратураси Федерал тергов бюроси билан келишув имзолади\tЎзбекистон ва Қирғизистон ўртасида қиймати қарийб 140 миллион АҚШ долларилик 60 га яқин шартномалар имзоланди »


Архитектура-режалаштириш топшириғини ишлаб чиқишдаги муаммолар қачон бартараф этилади?\nСтатус: Новый Категория: Вопрос\nMIRZAYEV BAXTIYORJON OBOKULOVICH\nВазирлар Маҳкамасининг 2018 йил 18 майдаги 370-сон қарорининг 3-ИЛОВАсида Архитектура-режалаштириш топшириғини ишлаб чиқиш бўйича давлат хизматлари кўрсатишнинг МАЪМУРИЙ РЕГЛАМЕНТИ тасдиқланган.\nб) муҳандислик-коммуникация тармоқларидан фойдаланувчи ташкилотлар — АРТ (II қисм)ни ишлаб чиқишда муҳандислик-коммуникация тармоқларига уланиш бўйича ТЕХНИК ШАРТЛАРНИ тайёрлайдилар ва юборадилар.\n21. АРТ (II қисм)нинг ишлаб чиқиш зарурати бўлганда, ваколатли орган электрон ўзаро боғланиш ёрдамида муҳандислик-коммуникация тармоғига уланишнинг ТЕХНИК ШАРТЛАРИНИ олиш учун муҳандислик-коммуникация тармоқларидан фойдаланувчи ташкилотларга тегишли сўровни юборади.\nдеб белгилаб қўйилаган.\nСАВОЛ: Ишлаб чиқилган Архитектура-режалаштириш топшириғи таркибидаги муҳандислик-коммуникация тармоғига уланишнинг ТЕХНИК ШАРТЛАРИ ўрнига ТЕХНИК ХУЛОСАЛАР бериляпти. Техник хулосалар объектларни қуриш ёки реконструкция қилишда лойиҳалаштириш учун асос бўла олмайди. Буюртмачи ТЕХНИК ШАРТЛАР олиш учун яна ва яна Давлат хизматлари марказларига қайта мурожаат этишига тўғри келяпти. Бу эса яна югур-югур қўшимча яна тўлов қил дегани. Ваҳоланки техник шартлар АРТ таркибида бўлиши керак. Бу муаммо қачон ва ким томонидан ҳал этилади? Нимага энди Вазирлар Маҳкамасининг қарори билан тасдиқлаб қўйилган РЕГЛАМЕНТга амал қилинмайди? Ким буни назорат қилади ва ижобий ечим топиб беради?


Каденова ортидан кетганлар. Рўйҳат · Ынтымак Media\nКаденова ортидан кетганлар. Рўйҳат\nЯнгиликларЖамиятКуннинг муҳим воқеалариОАВМультимедиа (Асосий)СиёсатФотогалереяИқтисод\nКуз бошланганидан буён, Қирғизистонда 2 министр, 1 элчи ва министрнинг икки нафар ўринбосари хизматидан олинди. Қизиғи: уларнинг ишдан кетишига ижтимоий ривожлантириш министрининг собиқ ўринбосари Зууракан Каденованинг Жанубий Кореяда бўлган самолётдаги воқеасидан кейин «Калавадай чуваланган” келишмовчиликлар сабаб бўлди.\nЭслатма! Бу “корвалол”дан бошланган воқеа яна кўп амалдорларнинг юрак хуружига даво бўлай деди. Агар сиз ҳам давлат ходими бўлсангиз, шу дақиқадан бошлаб эҳтиёт бўлганингиз яхши. Чунки, ижтимоий тармоқларнинг кучи билан кўп нарса ҳал этилиб, хизматингиздан маҳрум бўлиб қолиш эҳтимоли бор.\nwww.yntymak.kg сайти ғалвалар билан амалидан сурилганларнинг рўйҳатини тузди. Ким, қандай хизматдан олинди? Қуйида танишинг?\nЖамиятда тартибсизликка сабаб бўлган Каденова воқеаси\nМеҳнат ва ижтимоий ривожлантириш министрининг ўрин босари Зууракан Каденова жорий йилнинг 22-сентябрида Сеул — Олмаота йўналишидаги самолётда ғалва чиқарган. Воқеага гувоҳ бўлган Жогорку Кенеш депутати Аида Исмаилова Каденова ичиб олганини ва самолётдан тушишдан бош тортаётганини жамоатчиликка эълон қилган. Икки кундан кейин Кореядан Қирғизистонга қайтиб келган министр ўринбосари бу сўзларни инкор қилган. У ҳеч қандай ичимлик ичмаган. Юраги оғриганидан дори ичганини айтган эди.\nАммо кўп ўтмай, Зууракан Каденова хизмат этикасини сақламагани туфайли жамоатчиликка тарқаган воқеадан кейин ҳукумат бошлиғининг буйруғи билан хизматидан олинган.\nПенсионерларни хорижга саёҳат қилишга чақирган Мамитова\nКаденовадан кейинги навбат худди шу министрликнинг яна бир ўринбосарига етди. Бу Лунара Мамитова. Унинг амалидан маҳрум бўлишига Аида Касымалиева айтган воқеа сабаб бўлди. Халқ вакили амалдорлар давлат хисобидан хорижга чиққанини, мутахассисларнинг ўрнига ўзлари тадбирларга қатнашганини ва диппаспортларни шахсий манфаатлари йўлида фойдаланганини билдирган. Бу иш бўйича текширувни Бош прокуратурага топширган.\nКасымалиева бу билан тўхтаб қолмади. Лунара Мамитованинг жорий йилнинг апрель-май ойларида АҚШга малакасини оширгани борганини, унга 440 минг сомга яқин маблағ сарфланганини ҳам эълон қилган. Мазкур маблағ Бутун Жаҳон банкидан давлатга кредит қатори берилгани аниқланди.\nҚил устида турганида Лунара Мамитованинг ўз саҳифасида эълон қилган фикри жамоатчиликнинг ғазабини келтирди. У пенсионерлар ҳам маблағ тўплаб, чет элларга саёҳат қилса бўлади деб пост ёзган. Шундан кейин кўпчилик амалдорнинг истеъфосини талаб қилишган. Воқеалар сабаб бўлдими, ҳар қалай министрлик вакили хизматидан кетиш бўйича аризасини ёзди. Унга 11-октябрь куни Ҳукумат бошлиғи Мухаммедкалий Абилгазиев қўл қўйди.\nЎринбосарлари олиб кетган министр\nМеҳнат ва ижтимоий ривожлантириш министри Таалайгул Исакунованинг ишдан кетишига ҳам ўринбосарларига қўйилган айблар туртки бўлди. Депутат Аида Касималиева министр хорижга давлат хисобидан оиласи билан ҳукумат бошлиғининг рухсатисиз борганини хужжат орқали исботлаб берди.\nНатижада, аризаси асосида ишдан олинди. Тегишли фармонни президент Сооронбай Жээнбеков имзолади.\nКаденова воқеаси элчи билан ТИМнинг ўртасида баҳсга сабаб бўлди\nКиличбек Султан ТИМ тизимида аниқ кадр сиёсати йўқлигини айтиб чиққан. Ўша вақтнинг ўзида элчига нисбатан бир неча қонунбузарликлар аниқлангани айтилган. Шундан кейин министрлик билан элчининг ўртасида келишмовчилик чиққан. Уни Ҳавфсизлик кенгаши текширувга олган эди. Натижада икки томонда ҳам тенг хатолар борлиги аниқланди.\nБу эса Эрлан Абдилдаев билан Киличбек Султанни хизматдан кетишига сабаб бўлди.\nҚизиғи, уларнинг тўқнашуви Каденованинг самолётдаги жанжалидан кейин жамоатчилик орасида машҳур бўлган эди.\nУлукбек Кочкоров: вазиятдан келиб чиқиб, ижтимоий тўловлар ўз вақтида тўланади\nАржибек Кожошев янги лавозимга тайинланди\nЖанар Акаев Қирғизистоннинг Туркиядаги элчисини Туркиядан молиявий ёрдам сўраганини танқид қилди\nҚирғизистон 4 давлатга янги элчиларини тайинлади\nТармоқ қўмитаси Бактигул Жээнбаеванинг номзодини маъқуллади\nАдилбек Касималиев молия министрлиги вазифасидан бўшатилди\n5-июндан ўлкада ички авиарейслар ва туманлар аро маршрут қатновлари йўлга қўйилади\nЮзлаб тожикистонликлар қозоқ-ўзбек чегарасидан уч ойдан бери қолмоқда\nБир суткада 3 киши коронавирусдан вафот этди. Ўлим сони 20га етди\nБугун яна 26 кишида иллат аниқланди\nҚирғизистонда прокурор блогер Сидиманов учун 6 йил қамоқ жазоси берилишини сўради\nСўх жанжали: уйлар ёнди, 187 ўзбекистонлик, 25 қирғизистонлик жароҳатланди


13:30 / 05.12.2017\nСаудия Арабистони валиаҳд шаҳзодаси Муҳаммад бин Салмон Ол Сауд Time журнали ўқувчиларининг онлайн-овоз бериши якунларига кўра “Йил одами-2017” деб эълон қилинди.\nШаҳзода учун кишилар 24 фоизи ўз овозини берди.\nМуҳаммад бин Салмон Ол Сауд\nСаудия Арабистони валиаҳд шаҳзодаси 4 ноябрь куни ташкил этилган коррупция билан кураш бўйича қўмитага раҳбар этиб тайинланди, эртаси куни эса у ҳукмрон оиланинг 11 аъзоси ва 40 дан ортиқ таниқли давлат арбоблари, нуфузли собиқ амалдорлар ҳамда тадбиркорларни пулларни ўзлаштириш, хизмат ваколатларидан шахсий манфаатларда фойдаланиш, йўқ бўлган келишувларни имзолаш ва пора олиш айблови билан қўлга олиш ҳақида топшириқ берди.\nИккинчи ўринни #MeToo ("мен ҳам") кампанияси иштирокчилари эгаллади. Улар ижтимоий тармоқлар фойдаланувчилари бўлиб, шилқимликлар қурбонига қандай айланганликлари ҳақида айтиб беришган – нашр ўқувчиларининг 6 фоиз овози.\nУчинчи ўринни американча футбол бўйича ўйинчи Колин Каперник, АҚШнинг Россия иши бўйича махсус прокурори Роберт Мюллер ва "Орзу қилувчилар" (Dreamers) – АҚШга ноқонуний келган ота-оналари томонидан олиб келинган ёшлар 5 фоизлик овозлар билан бўлишиб олди.\nЎтган йили ўқувчиларнинг овоз бериш жараёнида Ҳиндистон бош вазири Нарендра Моди етакчиликни қўлга киритганди. Журнал ўқувчиларининг танлови, одатда, таҳририят қароридан фарқ қилади.\nРейтинг ғолиби ва “Йил одами” унвони соҳиби эртага, 6 декабрь куни эълон қилинади.\nTime журнали талқини бўйича “Йил одами” 1927 йилдан бери ҳар йили аниқлаб келинади. 1950-йилларга қадар аниқ шахслар лауреатга айланган бўлишса, кейинчалик абстракт персонажлар ҳам унвонни қўлга киритган.\n10 йилликнинг энг муҳим гаджетлари эълон қилинди\n01:01 / 10.12.2019\nTime’нинг “Йил одами” унвонига даъвогарларнинг якуний рўйхати эълон қилинди\n«Аросатда қолган одам»: Зеленский илк бор Time муқовасига жойлаштирилди


Ўзбекистонда яна бир янги енгил автомобиль ишлаб чиқариш йўлга қўйилди. Нархи 270 млн. сўмдан бошланади (ФОТО) - Халқ сўзи\n20:37 27 Ноябрь 2019 Иқтисодиёт\nМазкур автомобиль ҳам йўловчилар, ҳам юкларни ташиш учун бирдек қулай бўлиб, “универсал дизайн” концепциясини ўзида намоён этган.\n“2002 йилдан буён Isuzu D-Max пикапи бутун дунё бўйлаб Япониянинг Isuzu Motors компанияси томонидан ишлаб чиқариб келинмоқда, - дейди Самарқанд автомобиль заводи бош директори ўринбосари Хусен Қобилов. – Шу йиллар ичида у турли иқлим шароитларида миллионлаб километрлар босиб ўтди ва янада мукаммаллашди. Ўзбекистонда ишлаб чиқариш учун 2017 йилда Isuzu D-Max модификациясининг иккинчи авлоди танлаб олинди. Пикаплар экология талабларига мослиги ва тежамкорлиги билан ажралиб турувчи дизель ёқилғисида ишлайди. Ушбу модель шассиси Isuzu агрегатлари билан жиҳозланган бўлиб, ишлашнинг юқори кўрсаткичларини намойиш этади. Isuzu D-Max руль бошқаруви ва ғилдираклар осмаси ўртасидаги қўйилган мувозанати бўйича ўз тоифасидаги автомобиллар орасида энг яхшиси ҳисобланади. Ушбу автомобиль мураккаб йўл шароитларида ҳам мувозанат сақлай олиши кафолатланади”.\n- Икки қаторли кабина, 2 йўловчили ўриндиқ, 2,5 литрли двигатель ҳажми ва механик узатмалар қутиси бўлган D-Max Sahar;\n- Бир қаторли кабина, 4 йўловчили ўриндиқ, 2,5 литрли двигатель ҳажми ва механик узатмалар қутиси бўлган D-Max Oksus;\n- Икки қаторли кабина, 2 йўловчили ўриндиқ, 2,5 литрли двигатель ҳажми ва автоматик узатмалар қутиси бўлган D-Max Irbis.\nАвтомобиль нархи 270 млн.- 380 млн. сўм оралиғида белгиланган.


ЎзА - Бухорода Ўзбекистон ёшлари куни нишонланди\n03.07.2017 18:42 Чоп этиш версияси\nЖорий йил 30 июнь куни Тошкентда бўлиб ўтган “Камолот” ёшлар ижтимоий ҳаракатининг IV қурултойи мамлакатимиз ёшлари ҳаётида унутилмас кун бўлиб тарихга кирди. Анжуманда Президентимиз Шавкат Мирзиёев маъруза қилди ва “Камолот” ёшлар ижтимоий ҳаракати негизида Ўзбекистон ёшлар иттифоқини ташкил этиш ва 30 июнни мамлакатимизда Ёшлар куни, деб эълон қилишни таклиф этди.\nШу муносабат билан «Бухоро маданий маркази»да ўтказилган тадбирда вилоятдаги олий ўқув юртлари талабалари, ўрта махсус, касб-ҳунар таълими муассасалари, умумтаълим мактаблари ўқувчилари, жамоатчилик вакиллари, ҳарбий хизматчилар иштирок этди.\nТадбирда Бухоро вилояти ёшлари мамлакатимизни ижтимоий-иқтисодий ривожлантириш, халқимиз фаровонлигини янада юксалтириш борасида амалга оширилаётган кенг кўламли ислоҳотларда фаол иштирок этаётгани таъкидланди.\nПрезидентимиз қурултойда сўзлаган маърузасида ёшларнинг ҳар томонлама баркамол улғайиши, ҳаётда муносиб ўрин топиши йўлида барча шароит ва имкониятлар яратиб берилаётганига алоҳида эътибор қаратди. Замонавий билим ва касб-ҳунарларни пухта эгаллаган, мустақил фикрлайдиган, эл-юрт тақдирига дахлдорлик туйғуси билан яшайдиган ёшларимиз майдонга дадил чиқиб, бугунги кунда ҳаёт олдимизга қўяётган вазифаларни ҳал этишга қодир, дея юксак ишонч билдирди.\n– Мамлакатимизда ёш тадбиркорлар ҳар томонлама қўллаб-қувватланиб, улар учун барча шароит яратилаётганини ўз ҳаётимиз мисолида кўриб турибмиз, – деди “Ўзбекистон белгиси” кўкрак нишони соҳиби, Пешку туманидаги “Шуҳратмашсервис агросаховати” масъулияти чекланган жамияти раҳбари Ш.Раҳмонов. – Корхонамизда асосан металл конструкциялар, шунингдек, саноат усулида парранда боқиш учун мўлжалланган катак-қафаслар ишлаб чиқарилади. Маҳсулотимизга талаб юқори. Берилаётган солиқ ва бошқа имтиёзлардан фойдаланиб, жорий йилнинг ўтган даврида ишлаб чиқаришни кенгайтириш ҳисобидан 10 янги иш ўрни яратдик. Президентимиз қурултойда сўзлаган маърузасида ўзининг самарали ва фидокорона меҳнати, Ватанга садоқати билан ўрнак бўлаётган мард ўғлонларимизни қўллаб-қувватлаш ва рағбатлантириш бундан буён ҳам давлатимизнинг доимий эътиборида бўлиб қолишини таъкидлаганларида юртимизнинг барча ёшлари қатори бухоролик ёшлар ҳам шундай озод ва обод Ватан фуқароси эканидан қалби фахрга тўлди. Бу барчамизни эл-юртимиз фаровонлиги йўлида янада сидқидилдан меҳнат қилишга ундамоқда.\nВатан, мустақиллик, тинчлик, ёшлик ва эзгуликни тараннум этувчи куй-қўшиқлар тадбир иштирокчиларига янада кўтаринки кайфият бағишлади.


Россияда ўзбекларга ҳужум кўпаймоқда\n12 апрел 2021, Тошкент вақти: 02:09\nКузатувчилар Россиядаги меҳнат муҳожирларини қўрқитиш тадбирлари ортида Москва расмийлари турганига шубҳа қилмайдилар\nКейинги беш йил давомида бу мамлакатда жами 300 га яқин одам рус миллатчилари қурбони бўлган.\nРоссияга мардикорлик қилиб пул топиш учун келган қўқонлик 22 ёшли Зикриёхон Жалилов тақирбошлар томонидан ҳеч бир сабабсиз калтакланиб, бахтли тасодиф туфайлигина тирик қолди.\n- Бу Подмосковьеда бўлган. Электричканинг ичидан тушириб уришди. Фақат “чëрнийлар”¸ “чурки” дейишди. Улар 10 тача атрофида эди. Темир билан уришди. Юзимда ва оëғимда чандиқ қолган, - дейди Зикриёхон.\nРоссияда миллатчилик негизидаги ҳужумлар натижасида бу йигит сингари жабрланган Ўзбекистон фуқаролари кўпчиликни ташкил қилади.\nИнсон ҳуқуқлари бўйича Москва бюроси эксперти Семён Чарний маълумотига кўра, жорий йилнинг ўтган 10 ойи давомида 17 нафар ўзбек рус миллатчилари ҳужуми натижасида ўлдирилган, 22 нафари оғир жароҳатланган.\nНоябр ойида ҳам уч нафар ўзбекнинг рус ирқчилари қурбони бўлгани ҳақида маълумотлар бор.\nМосквадаги “Сова” ахборот-таҳлилий маркази тарқатган маълумотларга кўра, 4 ноябр куни яна бир ўзбекистонлик скинхедлар томонидан ўлдирилган.\n25 ноябрда эса Москва шаҳрида қоровул бўлиб ишлаётган ўзбекни пичоқлаб ўлдиришди. 29 ёшли ўзбекистонлик аёл ҳам қорни ва кўкрагига пичоқ урилгани боис шифохонада оламдан ўтди.\nСемён Чарний жорий йилда Россияда миллатчилик негизида жами 300 га яқин жиноят содир этилганини айтади.\n- Жорий йилда миллатчилик негизидаги хужумлар натижасида жами 113 одам оламдан ўтган, 540 киши оғир жароҳатланган. Уларнинг аксарияти Марказий Осиёдан, - дейди ҳуқуқ ҳимоячиси.\nРоссияда яшаётган ўзбекистонлик Абдуғаффор аканинг айтишича, бу мамлакатда меҳнат қилаётган ўзбек мардикорлари доимий қўрқув остида яшашга мажбур бўлишмоқда.\n- Тақирбошларга дуч келган нафақат ўзбеклар¸ балки ҳамма – арманлар¸ озарбайжонлар ва бошқалар ўлим билан юзма-юз бўлади. Мана, электричкада биттасини пичоқлаб ташлашган. Бир нечтасини ўлдириб, ташлаб юборишган. Бунақа ҳоллар бу ерда жуда ҳам кўп. Бу нарсадан ҳеч бир миллат ҳимояланган эмас. Балки бу бўлаëтган нарсалар ҳам кимгадир керакдир. Ҳаммаси тепадан назорат остида қилинади, - дейди Абдуғаффор ака.\nАксар экспертлар ва ҳуқуқ ҳимоячилари Россияда ўзга миллат вакилларига нисбатан тоқатсизлик фақатгина безори, тақирбош ёшлар даражасида эмас, балки ҳукуматнинг турли органлари миқёсида ҳам кузатилаётганини эътироф этишади.\nАйниқса, Москва ва Санкт-Петербург шаҳарларида рус ирқчиларининг ҳаракатлари кучайган. Россия ички ишлар вазирлиги тарқатган маълумотларга мувофиқ, жорий йилда бу шаҳарларда фаолият юритаётган рус миллатчиларининг 12 та жиноий гуруҳи аниқланган. Айни жиноий гуруҳлар томонидан 34 та қотиллик содир қилинган. Қурбон бўлганларнинг 10 нафари ўзбекистонлик фуқаролар бўлган.